СУВ ХЎЖАЛИГИ ВАЗИРЛИГИГА БЕҒАРАЗ ЁРДАМ — ekolog\nСУВ ХЎЖАЛИГИ ВАЗИРЛИГИГА БЕҒАРАЗ ЁРДАМ\n2019 йил 5 июль куни Европа Иттифоқи ҳамда Германия халқаро ҳамкорлик жамияти (GIZ) “Ўзбекистоннинг қишлоқ ҳудудларида сув ресурсларини барқарор бошқариш”дастурининг биринчи “Сув хўжалиги ва ресурсларини бошқаришнинг миллий доиравий концепцияси” компоненти доирасида Ўзбекистон Республикаси сув хўжалиги вазирлигига махсус техника берилди.\nХусусан, Наманган, Андижон, Фарғона, Қашқадарё, Сурхондарё ва Сирдарё Ирригация тизимлари ҳавза бошқармаларини техник имкониятларини яхшилаш мақсадида 6 дона кичик трактор, 6 дона дизель электрогенератор ва 6 дона насос агрегатор топширилди. Мазкур маросимида Ўзбекистон Республикаси Сув хўжалиги вазирлиги, Ирригация тизимлари хавза бошқармаси рахбарлари ва GIZ Халқаро ҳамкорлик жамияти вакиллари иштирок этишди.\nМаълумот ўрнида, 2018 йилнинг октябрь ойида сув хўжалик вазирлигига 6 дона экскватор ва 6 дона самосвал берилган.\nТаъкидлаш жоизки, дастурнинг 2016 – 2020 йиллардаги мақсади қишлоқ хўжалигини ривожлантиришдан иборат. Асосан, мамлакатимизда мазкур секторнинг иқлим ўзгаришини ҳисобга олган ҳолда, барқарор ва кўламли ўсишга қаратилиб, табиий ресурслар ҳамда экотизимларни барқарор бошқаришга ёрдам бермоқда.


Samsung энг катта бозорни деярли қўлдан бой берди!\nStrategy Analytics бюроси эълон қилган хисоботларга кўра, Samsung Electronics дунёдаги энг катта бозорлардан бири – Хитой бозоридаги ўрнини деярли йўқотган. Агар 2016 йилда компаниянинг Хитой смартфон бозоридаги улуши 4,9 фоизни ташкил қилган бўлса, иккинчи кварталда ушбу кўрсаткич 1 – 0.7 фоизга камайган.\nУшбу йилнинг апрелдан июнга кадар оралиқдаги уч ойи давомида, Samsung Хитойда атиги 700 000 смартфон сота олди холос. Таққослаш учун, Honor компанияси бир кун ичида 300 000 дона Honor 9X сотишга муваффақ бўлган.\nУмуман олганда, Хитойда Samsung смартфонлари савдоси тўсатдан пастлагани йўқ. 2017 йилда компаниянинг Хитой бозоридаги улуши 2,1 фоизга, 2018 йилда – 1,3 фоизгача, жорий йилнинг биринчи кварталида эса 0,7 фоизгача пасайиб кетган.\nКиритилди: 21:15 07.08.2019. Ўқилди: 1081 марта. Фикрлар сони: 0 та.


Ўзбекистонда спинал мушак атрофияси ташхиси қўйилган болалар зарур воситалар билан таъминланади – Bugun.uz\nЖамият - 17:32 · 02.05.2022\nЎзбекистонда спинал мушак атрофияси ташхиси қўйилган болалар зарур воситалар билан таъминланади\nЎзбекистонда спинал мушак атрофияси ташхиси қўйилган бемор болалар давлат томонидан зарур воситалар билан таъминланади. Бу ҳақда Соғлиқни сақлаш вазирлиги ахборот хизмати хабар берди.\nЭлмира Боситхонованинг таъкидлашича, мамлакатда бу хасталикка чалинган беморлар учун зарур дори, реабилитация ва махсус озуқа воситалари давлат бюджети ҳисобидан харид қилинмаган ва беморларда фақатгина симптоматик муолажа ўтказилган. Бунинг оқибатида болаларда касаллик оғир кечиб, эрта ўлим билан якунланган.\nПрезидентнинг тегишли қарори билан эндиликда спинал мушак атрофияси ташхиси қўйилган болалар давлат томонидан патогенетик дорилар, ортопедия мосламалари ва реабилитация воситалари билан таъминланади. Ҳужжатда 1 июлдан бошлаб никоҳланувчилар ўз ҳисобидан Аҳоли репродуктив саломатлик марказининг филиаллари орқали молекуляргенетик тестдан ўтиши қайд этилган.\nҚайд этилишича, Тиббий-ижтимоий хизматларни ривожлантириш агентлиги томонидан 2022 йил 1 июндан бошлаб уй шароитида даволанаётган бемор болаларга зарур бўлган техник (15 турдаги) воситалар бепул ижарага берилади.\nАввалроқ Соғлиқни сақлаш вазири ўринбосари Элмира Боситхонова ушбу касаллик ҳақдаги маълумот берганди.


Видео: Тошкентда аёл ўзини машина остига ташламоқчи бўлди\n21:21 / 25.05.2017\nFacebook’даги «Водители Ташкента» гуруҳида видеохабар қолдирилди. Унда аёл ўзини машина тагига ташлашга урингани тасвирланган.\nХабарда ёзилишича, кичик ҳалқа йўлининг Шота Руставели кўчаси билан кесишмаси яқинида бир аёл ўзини машина тагига ташлашга уринган. Йўлга югуриб чиққан аёлни уриб юборишига бир бахя қолган автомобилда ўрнатилган видеорегистратор воқеани тасвирга олган.\nАвтомобил тезлиги юқори бўлмагани туфайли ҳайдовчи вақтида тўхтаган ва фожианинг олди олинган.\nВидеода йўлга югуриб чиққан аёл асабий ҳолатда экани ва ҳайдовчига қарата «Бўл!», дея бақирганини кўриш мумкин. Шундан сўнг аёл қўшни полосага ўтиб кетган.\nҚайд этиш керакки, бу ҳафта ичида шундай ҳолат иккинчи марта юз беришидир.\n21 май куни Амир Темур кўчасининг Тошкент телеминораси яқинидан ўтган қисмида бир аёл ўзини машина остига ташлашга урингани акс этган видеоёзув тарқалганди.\nУнда шахси ноаниқлигича қолган пиёда ғаразли мақсадда яқинлашиб келаётган автомобиль йўлига ётиб олгани яққол кўринади. Ҳайдовчи эпчиллик қилиб автомобилни тўхтатган. Буни кўрган пиёда ҳеч нарса бўлмагандек, жойидан турган ва йўл четига чиқиб кетган.\nмашина Шота Руставели аёл


Тошкент шаҳрида рўй бераётган ЙТҲлар ҳақида ГАИ ходимлари\nТОШКЕНТ, 17 дек — Sputnik. Ўзбекистон миллий телерадиокомпанияси "Тошкент" телерадиоканали орқали эфирга узатиладиган "Пойтахт йўлларида" кўрсатуви йўллардаги ҳаракат хавфсизлигини таъминлаш, ҳаракат иштирокчиларининг ҳаётини, саломатлигини, мол-мулкини асрашга қаратилган тадбирларни фаол ёритиб келади, деб ёзади маҳаллий ОАВларга асосланган ҳолда "Даракчи" нашри.\nХабарда айтилишича, кўрсатувнинг 15 декабрда намойиш этилган сонида йўл ҳаракати қоидаларига амал қилмаслик оқибатида содир этилган оғир оқибатли йўл транспорт ҳодисалари ҳақида сўз юритилган.\n2016 йил 7 июль соат 24:30 ларда Миробод тумани Шаҳрисабз кўчаси бўйлаб ҳаракатланаётган Epica русумли автомобиль ҳайдовчиси тезликни белгиланганидан оширгани учун бошқарувни йўқотган. Натижада оғир оқибатли йўл транспорт ҳодисаси содир бўлган. Аниқланишича, ҳайдовчи маст бўлган. Устига-устак, 1993 йилда туғилган ҳайдовчи ҳатто машина бошқариш ҳуқуқини берувчи ҳайдовчилик гувоҳномасига ҳам эга бўлмаган.\nДиёр Рўзиев, Тошкент шаҳар ИИББ TB катта терговчиси: "Автомашинани неча тезликда бошқариб келаётгандингиз?" Ҳайдовчи: "Билмадим. 100 бўлса керак".\nАлишер Абдуқодиров, Тошкент шаҳар ИИББ ЙҲХБ инспектори: "Тошкент шаҳрида йўл-транспорт ҳодисаларини келтириб чиқараётган омиллар таҳлил қилинганда, 75 %ига ҳайдовчиларнинг тезликни меъёридан ошириши сабаб бўлган. Тезлик қанчалик юқори бўлса, йўл-транспорт ҳодисалари шунчалик оғир оқибат келтириб чиқаради".\n2016 йил 22 март куни Юнусобод тумани Бодомзор кўчасида ҳам оғир оқибатли йўл-транспорт ҳодисаси содир бўлди. Тошкент шаҳар ИИББ навбатчилик қисмига келиб тушган хабарга кўра, ички кўчада катта тезликда ҳаракатланиб келган Captiva русумли автомашина йўл-транспорт ҳодисаси содир этиб, аввал Cobalt, сўнг Spark автомашинасига урилди.\nХайрулла Дадақўзиев, гувоҳ: "Ҳайдовчи машинани ташлаб қочиб кетди. Катта тезликда келганига тўсиққа урилиб, машинани кўтариб юборган".\nДадамурод Муҳаммадалиев, Тошкент шаҳар ИИББ TB терговчиси: "Тўқнашув сабабли бошқарувини йўқотган Captiva русумли автомобиль йўл четида кетаётган пиёдани уриб юборган. Жабрланган пиёдага ёрдам бериш ўрнига ҳайдовчи воқеа жойидан қочиб кетган. Олган оғир тан жароҳатлари оқибатида пиёда ҳаётдан кўз юмган. Ҳали 40 ёшга етмаган аёлнинг уч нафар норасида фарзанди етим қолган".\n2016 йилнинг 1 сентябрида Тошкент шаҳрининг Шайхонтоҳур тумани Нурафшон кўчасида ҳам тезлик меъёрларига амал қилмаслик, спиртли ичимлик ичиб автомашина бошқариш оқибатида ўлим билан боғлиқ йўл-транспорт ҳодисаси содир бўлди.\nСуриштирув-тергов ишларидан. Ҳайдовчи: "Malibu йўл бермаганига тезликни оширдим. Машинани четга олди. Менга йўл беряпти деб пиёдалар йўлагига келиб қолганимни сезмабман"\nЎткирбек Чиналиев, Тошкент шаҳар ИИББ TB катта терговчиси: "Жиноят иши юзасидан ўтказилган техник экспертиза хулосасига кўра, йўл-транспорт ҳодисаси содир этилган жойдаги тормоз изларига кўра, Matiz автомашинасининг ҳаракатланиш тезлиги соатига 113 километр ва ундан ҳам юқори бўлган".\nАфсуски, ҳайдовчилик масъулиятини унутган, айтиш жоиз бўлса, инсонийлик қиёфасини йўқотган ҳайдовчи маст ҳолатда катта тезликда ҳаракатланиб келиб, пиёдалар йўлкасидан йўлни кесиб ўтаётган ёш қизалоқни уриб юборган. Кучли зарба натижасида 10 яшар қизалоқ воқеа жойида вафот этган.\nУмид Муҳаммедов, жабрланувчининг отаси: "Ҳеч кимнинг боласи ўлмасин. Тўғри, менинг яна фарзандларим бор. Лекин ўнта бўлса, ўрни бошқа экан. Бу қизим бошқача эди".\nТошкент шаҳар ИИББ TB иш юритувида бўлган тергов материаллари асосида тайёрланган кўрсатувнинг мақсади кимнидир айблаш ёки содир этган қилмишини элга ёйиш эмас, балки бу мудҳиш ҳолатлардан бошқа фуқароларнинг тегишли хулосаларни чиқариб олишларига имкон беришдир. Сир эмаски, спиртли ичимлик ичиб маст ҳолатда автомобиль бошқарадиган ёки тезлик меъёрларини писанд қилмайдиган ҳайдовчилар йўқ эмас. Ана шундай, кам бўлса-да, ҳеч қандай меъёрларга тўғри келмайдиган қилғиликни содир этувчилар бор экан, йўлларимизни хавф-хатардан холи деб айтолмаймиз.\n"Пойтахт йўлларида" ана шундай ҳодисаларнинг олдини олишга хизмат қилади.\nЎзбекистон президенти, тергов, транспорт ҳодисаси, ЙҲҲБ, авария, пойтахт, ЙТҲ


БАА Қирғизистонда Ислом академиясини қуради - Darakchi\nДУНЁ 14.09.2021, 10:41\nТеглар: Қирғизистон, БАА, Ислом академияси\nҚирғизистон Президенти Садир Жапаров мамлакат муфтийси Замир Ракиев билан учрашув ўтказди, унда мафкуравий хавфсизлик, динлараро бағрикенглик ва диний таълим масалалари муҳокама қилинди. Бу ҳақда Regnum АА га асосланиб Ўзбекистон мусулмонлар идораси хабар бермоқда.\nҚирғизистон Президенти экстремистик ғоялар тарқалишининг олдини олиш мақсадида диний таълим ва тарбия сифатини академик даражада ошириш зарурлигини алоҳида таъкидлаган.\n"Бу йўналишда мусулмонлар диний идорасининг ўрни жуда муҳим. Мамлакат халқи маданиятларининг бирлиги ва хилма-хиллигини асраб-авайлаш ва мустаҳкамлаш, жамиятни бирлаштириш борасидаги ишларни мустаҳкамлаш зарур", - деб таъкидлайди Президент.\nШунингдек, Жапаров Чуй вилоятидаги Тўқмоқ шаҳрида Ислом Академияси қурилиши Бирлашган Араб Амирликларининг шайх Зайд бин Султон Ал-Наҳайён хайрия ва гуманитар жамғармаси кўмагида амалга оширилаётганини ҳам айтиб ўтган.\nАкадемия қурилиши учун икки гектар ер ажратилган. Таълим муассасасига 200 га яқин ўқувчи қатнаши тахмин қилинган. Маълум бўлишича университет талабаларни аралаш магистратура ва докторантура дастурига тайёрлайди. Академия талабалари нафақат диний, балки дунёвий таълим олиш имкониятига эга бўлади, бу эса диний фанларни чуқур ўрганишни ўз ичига олади.\n"Ислом Академияси қурилишида ҳамкорлик тўғрисидаги битим 2019 йилда БААда имзоланган", дейилади хабарда.\nҚирғизистон Ўзбекистонда жойлашган анклав ҳудуд — Сўх йўлини очишга, Ўзбекистон эса Ункар-Тоони беришга тайёр. Бу ҳақда Қирғизистон президентининг матбуот котиби Галина Байтерек Садир Жапаровнинг Тошкент шаҳрига...\nАввалроқ, Ўзбекистон – Қирғизистон раҳбарлари ўртасида имзоланган ҳужжатларни алмашиш маросими бўлиб ўтгани ҳақида хабар берган эдик. Президент Матбуот хизматининг хабар беришича, оммавий ахборот воситалари вакиллари билан...\nАввалроқ, Тошкентда Ўзбекистон-Қирғизистон бизнес-форуми ва биринчи ишбилармонлар кенгашининг йиғилиши ҳақида хабар берган эдик. Ўзбекистон — Қирғизистон бизнес форуми ва Ишбилармонлар кенгашининг биринчи йиғилиши якунига етди. Бу...


КОНСТИТУЦИЯ – МУНОСИБ ҲАЁТ ПОЙДЕВОРИ\nВатанимиз тарихида Амир Темур бобомиздан мерос бўлиб қолган “Темур тузуклари” ўз даврининг адолатли, ўзига хос Конституцияси эди. Темур тузукларининг негизида “Куч – адолатда”, деган ғоя ётарди ва у ўша даврда адолатли ва ривожланган давлат қуришда муҳим пойдевор вазифасини ўтагани шубҳасиз. Ўз навбатида қадимги “Рим ҳуқуқи” ва Чингизхон томонидан яратилган “Яса” ҳам ўз даврида парокандаликда бўлган халқни бирлаштириш, кишиларнинг жамиятда яшаши, меҳнат қилиши ва шунга яраша муносиб турмуш кечиришини кафолатлаган илк қонунлар эди.\nБуларнинг барчаси ушбу мамлакатларда марказлашган, қудратли ва ўз даврида ривожланган салтанат барпо этилишига асос бўлди. Бу давлатларнинг барчасида ҳокимият тўлиқ марказлашган бўлиб, пойтахтларидан тортиб то чекка-чекка вилоятларигача ягона қонунга бўйсунган.\nЯгона ёки асосий қонунга бўлган эҳтиёж Конституциянинг яратилишига олиб келди. “Конституция” сўзи лотин тилидан олинган бўлиб, constitution – “тузилма”, “тузук”, “жамлаш” маъноларини билдиради. Инсоният тарихига назар ташласак, Қадимги Шумерда (икки дарё оралиғида) яратилган “Хаммурапи қонунлари”ни, қадимги Афина ва Спартанинг “Шаҳар Низомлари”ни Конституциянинг дастлабки ёки ибтидоий куртаклари, дейиш мумкин. Дунё конституализмининг ватани деб Буюк Британия давлати тан олинган. У ерда қабул қилинган “Эркинликлар Буюк Хартияси” (Magna Carta) дастлабки конституцион Акт ҳисобланади.\nМаълумотларга кўра, ҳозирги пайтда дунёда амалда қўлланилаётган энг қадимги Конституция Сан-Маринонинг асосий қонуни бўлиб, у 1600 йилда қабул қилинган. Ўз навбатида, ушбу асосий қонун 1300 йилда қабул қилинган “Шаҳар Низоми” негизида яратилган.\nЗамонавий тамойиллар асосида яратилган Конституция биринчи маротаба Америка Қўшма Штатларининг Делавэр штатида 1787 йилнинг 7 декабрида қабул қилинган. Ушбу ҳужжатда ҳокимият тармоқларга бўлиниб, ҳар бирининг ваколат ва мажбуриятлари аниқ белгиланган. Европада биринчилардан бўлиб қабул қилинган Конституция Польша қироллигиники ҳисобланади. У 1791 йили Франция Конституциясидан ярим йил олдин кучга кирган.\n1991 йил 31 августда Ўзбекистон Республикаси Олий Кенгашининг 12-чақириқ навбатдан ташқари 6-сессиясида Ўзбекистон Республикасининг Давлат мустақиллиги ҳақидаги Олий Кенгаш баёноти ва “Ўзбекистон Республикаси Давлат Мустақиллиги асослари тўғрисида”ги Қонун қабул қилинди. Ўзбекистон Республикаси мустақил давлат бўлганидан сўнг, барча мустақил давлатлар каби ўз Конституциясига эҳтиёж сезилди.\nВатанимиз Конституцияси 12-чақириқ Ўзбекистон Республикаси олий Кенгашининг 11-сессиясида, 1992 йилнинг 8 декабрида қабул қилинган. Асосий Қонунимиз яратилишининг муҳим ва мураккаб жараёнига назар солсак, Ўзбекистон Конституцияси халқимизнинг бир неча минг йиллик давлатчилик тажрибасига таянилган, мустақиллик йўлидаги узоқ машаққат натижаси эканлигига ишонч ҳосил қиламиз.\nҲар қандай давлатнинг юзи, обрў-эътибори унинг Конституцияси ҳисобланади. Зотан, Конституция давлатни давлат, миллатни миллат сифатида дунёга танитадиган Қобусномадир. Конституциямиз биз учун шундай азизки, уни ор-номусни асрагандай асрамоқ лозим. Чунки айнан Конституцияда Ватанимизнинг давлат суверенитети, халқ ҳокимиятчилиги, қонун устуворлиги акс эттирилган. Конституция миллатимизнинг тилига давлат мақомини бериб, давлатни халқнинг иродасига бўйсундиради ва халқни ҳокимият манбаи сифатида эътироф этади. Конституциямизда жамиятимиздаги сиёсий ташкилотлар, мафкуралар, фикрларнинг хилма-хиллиги кафолатланади ва у инсон, унинг ҳаёти, эркинлиги, шаъни, қадр-қимматини дахлсиз, олий қадрият ҳисоблайди.\nКонституция бор экан, унга риоя этмоқ, таянмоқ, ундан оқилона фойдаланмоқ ва турли хил тайзиқлардан ҳимоя қилмоқ лозимдир.


Навбаҳор Имомова: “Ташқарида юрган миллионлаб ўзбекистонликлар сотқин эмас, ватангадо эмас” - - - www.Voydoda.com - Развлекательный портал -\nГлавная » 2018 » Январь » 7\nНавбаҳор Имомова: “Ташқарида юрган миллионлаб ўзбекистонликлар сотқин эмас, ватангадо эмас”\n07 Янв 2018(16:25)\nЎзбекистон Республикаси Президенти Шавкат Мирзиёевнинг 2017 йил 22 декабрь куни Олий Мажлис Сенати ва Қонунчилик палатаси аъзоларига Мурожаатномаси Ўзбекистон тарихида алоҳида аҳамиятга молик воқеа бўлди.\nСўнгги бир йил ичида Ўзбекистонда кузатилаётган ўзгаришлар, соҳалардаги ривожланиш, Президентнинг танқидий чиқишлари, ОАВнинг очиқлик ва ошкоралик борасидаги дадил қадамлари хорижлик мутахассислар эътиборини тортмоқда. Сиёсатчилар, экспертлар, журналист нигоҳи бугун Ўзбекистонга қаратилган, десак муболаға бўлмайди.\nАйни дамда хориждаги ўзбекистонлик журналистларнинг мамлакатнинг бугуни ва эртасига нисбатан муносабати қандай? Аввалроқ, “Америка овози” телерадиоси журналисти Малик Мансур ўз фикр-мулоҳазаларини билдирган эди. “Америка овози”нинг яна бир журналисти, ўзбекистонлик Навбаҳор Имомова Ўзбекистон ҳаётидаги охирги ўзгаришлар ҳақида қуйидагича фикрда.\nНавбаҳор Имомова, “Америка овози” телерадиоси журналисти:\n— Ўзбекистонда ҳозир ўзига хос очилиш даври. Секин-аста, майда қадамлар билан бўлса-да, жамият ва ҳукумат олдинга интилаётгандек. Буни журналистика соҳасида ҳам сезиш мумкин.\n“Сен душмансан, сен ватангадосан, юртга керак эмассан”, дея дағдаға қилиш ўзини зиёли, маданиятли жамият вакили, деб ҳисоблаган инсонга ҳеч қачон ярашмайди. Ҳамма ўзининг ижтимоий бурч ва ўрнини тушуниб eтиши керак. Менинг бизни қораловчи томонларга гапим: Президентни қувватламоқчи ва мамлакат тўғри йўлдан боришини хоҳласангиз ўзингизнинг дардингизни айтишни ўрганинг. Ўз манфаатингиз ва атрофдагилар манфаати учун курашинг.\nТеги: Навбаҳор Имомова: “Ташқарида юрган , ватангадо эмас”


hidoyat.uz – “Мовароуннаҳр” нашриётининг сайти - СЎРАГАН ЭДИНГИЗ... (“ИСЛОМ НУРИ” ГАЗЕТАСИ, 2015 ЙИЛ 11-СОН)\nСЎРАГАН ЭДИНГИЗ... (“ИСЛОМ НУРИ” ГАЗЕТАСИ, 2015 ЙИЛ 11-СОН)\n2015 йил 18 сентябр\nСавол: Тутолмаган рўзаларим фидясини берсам бўладими?\nЖавоб: Соғлом, куч-қувватли кишилар тутолмаган рўзалари учун фидя беришлари мумкин эмас. Улар қолдирган рўзалари қазосини имкон қадар тутишлари лозим. Агар қолдирган рўзаларининг қазосини умрлари охиригача тутишолмаган бўлса ва тутолмаган рўзалари каффорати беришни фарзандларига васият қилсалар бўлади.\nРўза тутишга ярамайдиган қари кишилар, яъни кундан- кун мадори кетаётган чол ёки кампирлар Рамазон рўзасининг ҳар бир куни учун фидя берадилар (фидя миқдори ҳар йили Ўзбекистон мусулмонлари идораси томонидан эълон қилиб борилади). Фидя закот олиши мумкин бўлган кишиларга берилади (“Ҳидоя”, “Фатовойи Ҳиндия”).\nСавол: “Барзах” ҳаёти нима? Шу ҳақда маълумот берсангиз?\nЖавоб: “Барзах” сўзи икки нарса оралиғи деган маънони билдиради. Шариат истилоҳида эса инсон вафот этганидан сўнг то қиёматгача бўлган вақтини “барзах” ҳаёти дейилади.\nИнсон қабрга қўйилганидан сўнг икки фаришта – Мункар ва Накир Аллоҳ ва Унинг расули, дини ҳақида сўраши, шундан кейин қабрда роҳат ёки азобнинг бўлиши ҳақдир (“Фиқҳул Акбар”).\n993 марта ўқилган.


ОАВ: Трамп маъмурияти 4 давлатга виза чекловлари билан таҳдид қилмоқда\n10:55 / 24.08.2017\nАҚШ президенти Дональд Трампнинг маъмурияти Қўшма Штатлар ички хавфсизлик вазирлиги билан мамлакатдан фуқароларни депортация ва қабул қилишда ҳамкорликдан бош тортаётган тўрт давлат фуқароларига нисбатан виза чекловларини жорий этиш билан таҳдид қилди. Бу ҳақда Fox News телеканали хабар бермоқда.\nТаъкидланишича, Давлат департаментига тегишли ҳужжат юборилган.\n«Биз шундай билдиришнома олишимиз билан, Давлат департаменти виза режимини тезроқ тўхтатиш устида иш бошлайди, ҳамда бу давлат котиби мақбул деб ҳисоблаган шаклда амалга оширилади», - дея маҳкама сўзларидан иқтибос келтиради телеканал.\nШу билан бирга, гап қайси давлатлар ҳақида бораётганига аниқлик киритилмаган.\n«Биз бу мамлакатлар ўз фуқароларини қайта қабул қилишини истаймиз», - дея қўшимча қилиб ўтилган Давлат департаментидан.\nАввалроқ АҚШ элчихонаси россияликларга виза беришни тўхтатиши хабар қилинганди.\nДональд Трамп АҚШ виза


Тошкент: Пушкин майдони яқинида йул очилади\n26 Fevral 12:49 / Published in Ўзбекистон янгиликлари\nПушкин майдони яқинида йул очилади\nШавкат Мирзиёев қўшимча пасажларни имкон қадар тезроқ очиш тўғрисида буйруқ берди. Гап пойтахтнинг камида ўнта кўчаси ҳақида кетмоқда.\nМустақиллик кўчаси бўйлаб Мирзо Улуғбек тумани ҳокимлиги қаршисида бурилиш, Паркент кўчасидан Мустақиллик кўчасига бурилиш, шунингдек Малая ҳалқа йулидан Паркент кўчасига чиқишни ташкил этиш режалаштирилган.\nПрезидент Шавкат Мирзиёев Тошкентда йул транспорт тизимини такомиллаштириш ва янги йулларни қуриш бўйича лойиҳалар тақдимоти билан танишди, деб хабар қилди давлат раҳбари матбуот хизмати.\n“Пойтахтда автомобиллар сони кўпаймоқда. Муайян маршрутлар ва транспортни бошқариш элементлари ҳайдовчилар ва йуловчилар учун ноқулайликлар туғдиради. Шу сабабли катта кўчалар ва чорраҳаларда тирбандликлар пайдо бўлади”, — дейилади матбуот хизмати хабарида.\nУшбу муаммони ҳал қилиш ва фойдаланишни яхшилаш учун ечимлар ишлаб чиқилган. Хусусан, Мирзо Улуғбек тумани ҳокимлиги қаршисидаги Мустақиллик кўчаси бўйлаб бурилиш, Паркент кўчасидан Мустақиллик кўчасига бурилиш, шунингдек Малая ҳалқа йулидан Паркент кўчасига чиқишни ташкил этиш режалаштирилган.\nTagged under: БУЮРТМА, ЙУЛ, ОЧИҚ, ПРЕЗИДЕНТ, ТРАНСПОРТ, ЎТИШ


Ҳамза Ҳакимзода Ниёзий (1889-1929) - www.ziyouz.uz\nБош саҳифа Илм ва фанТарихМаънавият юлдузлариҲамза Ҳакимзода Ниёзий (1889-1929)\nҲамза XX аср ўзбек адабиётига тамал тошини қўйганлардан бири. XIX аср охири XX аср бошидаги ўзбек маданиятининг энг йирик намояндаларидан, фаол маърифатпарвар шоир, ўқитувчи, жамоат арбоби. У шеъриятни ҳаётга ва халққа яқинлаштириш, ҳозирги замон насрини ўзбек адабиётида қарор топдириш, айниқса драма, комедия, трагедия яратиш бобида ва театр санъатини ривожлантиришда улкан изланишлар ва кашфиётлар қилган санъаткордир. Ҳамза композитор, режиссёр, журналист, педагог ва дарсликлар муаллифи сифатида ҳам кенг маълумдир.\nҲамзанинг «Миллий ашулалар учун миллий шеърлар мажмуаси» (1915—1917), «Заҳарли ҳаёт» (1916), «Паранжи сирларидан бир лавҳа ёки яллачилар иши» (1927), «Майсаранинг иши» (1926) каби драматик асарлари ўзбек адабиётида янги ҳодисадир.\nҲамза 1889 йилда Қўқонда табиб оиласида туғилди. Отаси маърифатли, илғор зиёли эди. Ҳамза эски мактабда, рус-тузем мактабида ва мадрасада ўқиди, форс, араб ва рус тилларини ўрганди. Шу билан бирга Фузулий, Навоий, Ҳофиз каби машҳур Шарқ шоирлари, Фурқат, Муқимий асарлари устида мустақил мутолаа қилди, улардан ўрганди, илҳомланди ва улар таъсирида 1905 йилдан бошлаб «Ниҳон» тахаллуси билан шеърлар ёза бошлади ва 25 ёшдаёқ «Девон» тузди. Уларда Шарқ шеъриятига хос муҳаббат, диний тематика билан бирга маърифатга чақириш муҳим ўрин эгаллайди. Ҳамза ўзининг педагогик фаолиятини 1910 йилда Тошкентда Қашқар маҳалласида, 1911 йилда Кўқонда, 1914 йилда Марғилонда ва яна Қўқонда мактаблар очиб, болаларни ўқитишдан бошлади. Ҳамза бу мактабларда дарс берибгина қолмасдан, айни чоқда «Енгил адабиёт», «Ўқиш китоби», «Қироат китоби» (1914—1915) каби дарсликлар ҳам ёзди. У бир шаҳарда усули савтия мактабини очиб қувғин қилинса, иккинчи шаҳарда яна шундай жадид мактабини ташкил қилди, кўпроқ камбағал болаларни ва камбағалларни ўқитишга интилди. Ҳамзанинг маориф-ўқитиш ишларидаги ютуғи шунда бўлдики, исломни усули савтия билан боғлай олди — Қуръон ва Хадисларни фаол ёрдамта тортиб, халқни илм-маърифатга, янгиликка даъват этди.\n1913—1914-йилларда Ҳамза чет элларда Афғонистон, Ҳиндистон, Сурия, Туркия мамлакатларида, Маккада саёҳатда бўлди, у мамлакатлар ҳаётида рўй бераётган ўзгаришлар билан танишди. 1915— 1917-йиллар давомидаҲамза қатор асарлар яратиб, унда халқ ҳаёти, унинг орзу-интилишларини ифодалади, ўзининг инсонпарварлик ғояларини халқ тили билан содда ва равон услубда баён этди, оммани илм-маърифатгачақирди, бидъатни қоралади. Унинг «Янги саодат» повести, «Гул» туркумидаги тўпламлари («Миллий ашулалар учун миллий шеърлар мажмуаси») шу даврларда ёзилгандир. У маърифатпарварлик ғояларини оммалаштиришда театрдан ҳам унумли фойдаланди. 1915—1916-йилларда «Ферузахоним», «Илм ҳидояти», «Лошман фожиаси» каби қатор драма ва комедиялар ёзиб, баъзиларини ўзи тузган «Ҳаваскор труппа»сида саҳналаштирди.\nҲамзанинг 1917 йилга қадар бўлган фаолияти ва ижоди ўз даври маданий-маънавий ҳаёти, маърифатчилик ва жадидчилик таъсирида шаклланиб, унинг фаол иштирокчиси бўлганлиги, мустамлака зулмига қарши халқ орасида маърифат тарқатиш йўлида тинимсиз кураш олиб борганлигини кўрсатади. У жадидларга эргашди ва жадидчиликнинг илғор вакилларидан бирига айланди. Жадидлар отаси Исмоил Ғаспирали вафот этганда Ҳамза марсия ёзиб, «Дод қил даври фалақдин, ботди хуршиди жаҳон», деб ёзди. Мунаввар қорини «муҳтарам устози олий», «маънавий ота», деб атади. Ҳамза бир мақоласида бундай деб ёзди: «Агар бу аҳволда яшайверсак, бир муддатдан сўнг бу бидъатлар орасида бир миллат туғулуб бутун ислом фақат исми бор, жисми йўқ бир ҳолға келиб қолур. Ўзимизнинг бидаътларға мубтало бўлғонимиз етар, ўзимиздан кейинги авлодларимизнинг хуршид саодатларин заволга еткурмайлик ва ҳозирдан бу дардларнинг давосига киришуб, чорасини излайлук… Бунинг каби бидъат ва мажусият одатларини йўқ қилмак учун ёлғиз икки калима сўзни яхши тушунмак лозим: ўқимоқ ва ўқимоқ». Яна бошқа бир мақоласида у «ўқув-ўқитув усулларини замонга мувофиқ таҳсил қилмоқ чораларини ахтармоқ лозим»лигини уқтиради. Ҳамза дарсликлар ёзиб, янги услубдаги мактаб очиб, журналлар чиқариб жадидчиликни тарғиб қилиш билан чекланмади, балки айни чокда ўзининг бадиий асарларида жадидчилик руҳини кенг, дадил ва теран тарғиб этди. Маълумки, жадидчиликка рус мустамлакачилари ҳам, бойлар ва мутаассиб руҳонийлар ҳам қарши турган. Шунинг учун Ҳамза ўз асарларида ана шуларга қарши кураш олиб борди. «Заҳарли ҳаёт» драмасида Марямхон «Шариатда жабр ҳаром!», «Шариатда адолат бор», «Исломият ўлмайди», дейди. Ҳамза «пора олиб, диндан кечиб» халкни алдаганларни «миллат ҳиси йўқ экан» деб таъкидлайди.\n1917 йил феврал воқеаси муносабати билан ёзган мақоласида Ҳамза бундай дейди: «Мана бу кун ҳақиқатан, ҳуррият воситаси билан эски хоин ва золим, мустабид ҳукумати 50 йилдан бери бўйин, қўл ва оёғимизга сезимсиз солуб келган умрлик оғир занжирларни қўлга кўрсатуб ечди, холос қилди. Бу ҳақиқат, мусовот воситаси била, бир тараф, золим амалдорлар, иккинчи тарафдан, раҳмсиз, шафқатсиз талончилар темир тирноғи остида пўстлари бутун сидирилуб, юраклари эзилуб, чўкуб хонимонларидан ажроб келуб турган мазлум, ноҳақ фақиру бечора, етим, ғарибларнинг бургутларнинг панжаи маргидан раҳо қилди… Бу кун Остроумов, Ильминский кабиларнинг тарбиясида яшаган ва анинг маслакига хизмат этувчи, ватандаги ўз орамиздан чиққан дин хоинларини хиёнатларин ҳақиқат майдонига отур. Ноҳақларни шарманда ва марнигун қилур».\nҲамза ўз асарларида ҳуррият, бахт-саодатга бирлашиш, ўқиш-ўрганиш, меҳнат ва кураш орқали эришиш мумкинлигини таъкидлаб: «Бирлашсун эмди бошимиз, маслакда карши ёшимиз», «Бирлашинг, Туркистон!», «Қўл ушлашинг, бирлашинг эмди, Туркистон!», «Ҳақ йўлида жон берсак, бўлсак миллат қурбони», дейди. 1917 йили ўрталарида ёзган «Уён Ватан» шеърида Ҳамза «Эй Ислом эли! Бу кун миллатга ўлсун ҳарна ҳимматимиз!», «Битди истибдод! Етсун ҳуррият! Битсун назорат, қуллик, асорат!» деб ҳайқирди. «Туркистон мухториятина» шеърида «Тўрт юз йиллик Романов битгач давлати кўтарилди асорат, хўрлик иллати», «Бир санжоқда тўплансин ислом давлати» деб куйлайди.\nҲамза шеърияти, хусусан, унинг «Миллий ашулалар учун миллий шеърлар мажмуаси» унинг ижодидагина эмас, балки умуман XIX аср охири XX аср бошидаги ўзбек шеъриятида олға ташланган катта бир қадамдир. Ҳамза бу реалистик туркумда Туркистон халқининг ҳаққоний аҳволини, ўз сўзи билан айтганда «Туркистон қиссасини» кўрсатиб беради. Тўпламдаги шеърларни содда тилда ва халқ қўшиқлари пардасида, йўсини, йўли ва оҳангида ёзади, ҳар бир шеър бошида халқ орасида машҳур бўлган бирор ашулани кўрсатиб, ундан парча келтириб ўтади. Унинг «Янги саодат» повести ҳам янгича проза асарлари яратиш соҳасида қўйилган муҳим қадамдир. Унда ҳам маърифат, эркин-бахтли ҳаётга интилиш руҳи етакчилик қилади. Асарнинг сўнгида шундай сўзларни ўқиймиз: «Худо золим эмас, бировга беруб, бировга бермай қўймас. Худойи таборак ва таоло саодат илмда, разолат жаҳлда, ҳар бир иш банданинг ўз ҳаракатига мувофиқ, деб каломида такрор хабар бергани бор».\nҲамза драмалари ўзбек адабиётига янгилик бўлиб кирди. «Заҳарли ҳаёт ёхуд ишқ қурбонлари» асари росмана фожиа, яъни трагедиядир. У «Истибдод қурбонлари» («Лошмон фожиалари» трилогиясининг учинчи қисми, қолганлари топилганича йўқ) асарида истибдод тўғрисида сўзлаб, рус чиновникларини қаҳр-ғазаб билан фош этади ва айтиш мумкинки, бу давр ўзбек адабиётида рус чоризмини Ҳамзадек фош қилган ёзувчи бўлмаса керак.\nЎзбек адабиётида ҳақиқий маънодаги комедия жанрининг туғилиши ва ривожи ҳам Ҳамза номи билан боғлиқ. Ҳамза «Майсаранинг иши» («Бурунги қозилар ёки Майсаранинг иши») асари билан ўзбек адабиётида комедия жанрига асос солди. Ҳамза комедиялари, энг аввало, ўзбек халқ ижоди — халқ қўғирчоқ театри, аскиячилик ва Насриддин Афанди латифалари, шунингдек, халқнинг ҳазил-ҳажвий эртаклари заминида туғилди. Шунинг учун комедияларида халқ ижоди анъаналарининг салмоғи катта.\nҲамза ўз даврида мактаб-маориф соҳасида ишлади, драм труппалар тузди. У тўғри сўзлиги, ҳақиқатгўйлиги ва муросасизлига туфайли бирор ерда муқим ишлай олмади. Бухорода, Тошкентда, Фарғона, Хўжайлида, Аввал қишлоғида — юрт бўйлаб кўчиб юрди. 1929 йили 18 мартда Шоҳимардонда фожиали ўлим уни ҳаётдан олиб кетди.\nҲамзанинг маърифатчилик фаолияти Туркистонда XX асрнинг бошидаги умумий маънавий ўзгаришлар, илғор педагогик ва ижтимоий-фалсафий фикрлар, жадидчилик ҳаракати ривожига муҳим таъсир кўрсатди. У ўз ижоди билан ўзбек миллий адабиётининг тараққийси, ундаги реалистик йўналишнинг борган сари ривож топиб боришида катта аҳамиятга эга бўлди. Ўз халқи, ватанининг фаровонлиги, маънавий ривожи йўлида чарчамай, ниҳоятда фойдали ишларни амалга оширди.\nЎзбек зиёлилари: Ҳамза Ҳакимзода Ниёзий (1889-1929)\n← Аввалги Аввалги Хулоса (Сўнгсўз ўрнида)


Болалар нима учун тунда ухламайди? - XABARDOR.UZ\nОта-оналар кичкина фарзандларининг тунда ухламаслигидан хавотирга тушишади. Болаларни тарбиялаш борасида узилмас ва “нормал” тунги уйқу муҳим масалага айланган.\n“Чақалоқларимиз табиат томонидан жуда кўп ухламайдиган қилиб яратилган. Уларнинг жуда кўп ухлашлари яхши эмас. Яхши ухлайдиган чақалоқ, албатта, соғлом боладир деган исботнинг ўзи мавжуд эмас”, - дейди у.\nЯна шуни ҳам айтади: “Буни кўпчилик ота-оналар эшитишни исташмайди”.\n“Одамлар камдан-кам туни бўйи ухлайдилар. Бош мия шундай яратилганки, биз бу ҳақида унутиб юборамиз. Инсоният тарихига назар солинг: нима учун XX асрда электр ихтиро қилингунига қадар одамлар тез-тез тунда ишлаганлар? Инсонлар табиат томонидан бир суткада бир неча қисқа муддатлар давомида ухлайдиган қилиб яратилган. Агар ҳали ҳам ўрмонларда яшаётган бўлганимизда бундай ухлаш биз учун хавфсиз бўлар эди. Овчи ва йиғувчилар цивилизация пайдо бўлгунига қадар суткада бир неча марта икки соатдан ухлашган” – дейди у.\n“Одамлар туғилганидан сўнг ривожланиш бўйича бошқа сут эмизувчилардан 9-18 ойга ортда қолади”, - дейди Нарваэз. – Бошқа жонзотлар аллақачон мустақил равишда овқатланиш ва юришни бошлайди, бизнинг болалар эса деярли ҳаракатсиз ҳомилага ўхшаб кўринади. Сиз фарзандингиз туғилиши билан хотиржам бўлишини истайсиз, бироқ унинг бош мияси сизники билан солиштирганда бор-йўғи 25 фоизга ривожланган. У ўз ҳис-туйғуларини бошқара олмайди ва доимий равишда ғамхўрлик ва эътиборга эҳтиёж сезади.\nБир тадқиқот натижасига кўра, бошқаларга қараганда “ёмон” ухлаганлар катта ёшга етганида “хотиржам” ухлаганларга нисбатан депрессияга мойилроқ бўлишар экан.\nКатта инсонларнинг уйқу цикли одатда 90 дақиқага тенг. Сиз дастлаб “тезкор”, кейин эса “чуқур” уйқуга кетасиз. Бир ярим соат ўтгач эса яна “тезкор” уйқуда бўласиз. Болаларда эса бундай эмас, дейди Флеминг. Янги туғилган чақалоқларда бу цикл 60 дақиқани ташкил этади. Шунинг учун болаларнинг ўринда уёқдан-буёққа ағдарилиб, кейин уйғониб кетиши нормал ҳолат ҳисобланади.\nНарваэз буни қуйидагича изоҳлайди: “Болага йиғлаётганда эътибор қаратмасдан уни бекордан-бекорга йиғламасликка ўргатаман деб ўйлайсиз. Аммо у йиғлаганда унинг митти танасида кортизол номли руҳий сиқилиш гормони даражаси ортиб боради. Унинг тинчланиши учун унга туғри реакция керак: ёнида онасини ҳис қилиш ва юзини кўриши лозим”.\nАгар ота-она чақалоқ олдида дарров пайдо бўлмаса, симпатик асаб тизими мияга қуйидагича сигнал беради: “Уруш ёки қочиб қол”.\nБу хавфсизликка нисбатан чуқур бирламчи реакциядир. Мия эса уни шундай қабул қилади: “Қаттиқроқ бақириш керак. Агар яхши қичқирмасам, ўламан”. Шунинг учун кейинги сафар бола сабабсиз йиғлаганда шуни билингки, сиз ўлишингизни билгандаги каби ўзини ҳис қилмоқда.\nБаъзи болалар шу даражада қаттиқ бақирадиларки, “кўкариб кетадилар”. Бу тананинг парасимпатик тизим буйруғига реакцияси ҳисобланади: қувватни тежаш керак, бунинг учун эса тана ҳароратини пасайтириш лозим. Бу организм ўлмаслик учун қўллайдиган энг охирги реакциядир.\n“Одатда болалар кундуз куни ухлаб олишни яхши кўрадилар, кечки соат олтидан ярим тунгача ота-она диққат-эътиборида бўлиб, уйғоқ ҳолда қолишдан роҳатланадилар”, - дейди Флеминг.\n“Мен кўп вақтимни чақалоқларни ўзи билан олиб юриш қоида ҳисобланган Африкада ўтказдим. Улар ҳар дамда онаси билан. Ухлаш керак бўлганда ухлайди, уйғоқ бўлиши керак бўлганда уйғоқ бўлади. Онасинин кўкрагидан келувчи озуқа ҳам доим ёнида. Бу болаларни катта қилишнинг энг тўғри ва хавфсиз усулидир. Ҳар доим бола билан уйда ўтириш шарт эмас ”.\n“Чақалоқнинг ўз кровати бўлиши кераклиги ҳақидаги фикр нормал эмас”, - дейди у. Ва яна шуни қўшимча қилади: “500 минг йил муқаддам одам болаларининг 90 фоизи ота-онасини қучоқлаган ҳолда ухлаган”.\nФлеминг шундай хулоса қилади: “Жамият биологияга қараганда тезроқ ўзгармоқда ва ривожланяпти. Аждодларимиз ярим миллион йил муқаддам қўллаган ҳаётнинг биологик модели болани тарбиялаш амалиётида ҳозиргиларига қараганда яхшироқ ёрдам беради. Ўз фарзандингизга эътибор қаратмаганингизда унга маънисиз оғриқ ва азият етказаётганингизни унутманг”.\nҚизи учун ажойиб таомлар пиширадиган она


Бизнинг мақсадимиз — Тошкентни дунёдаги яшаш учун энг қулай шаҳарга айлантириш! | O'zLiDeP\nБизнинг мақсадимиз — Тошкентни дунёдаги яшаш учун энг қулай шаҳарга айлантириш!\nКуни кеча 22 -“Донишманд” сайлов округидан Тошкент шаҳар Халқ депутатлари Яшнобод туман Кенгаши депутатлигига O’zLiDePдан номзод Нуриддин Сандибаев ўз сайловчилари билан навбатдаги учрашувини ўтказди. Учрашувда уй-жой, ипотека кредитни расмийлаштиришда юзага келаётган айрим масалалар кўтарилди.\n— O’zLiDeP пойтахтимизда яшовчи барча аҳоли учун тенг имкониятлар яратиш тарафдори, - дейди Нуриддин Сандибаев. —Биз учун устувор масала – кўпхонадонли тураржой фондининг техник ҳолатини ва ундан фойдаланишни тубдан яхшилаш, таъмирлаш ва тиклаш ишларини ўз вақтида ва сифатли ўтказиш, болалар ва спорт майдончалари барпо этиш, кўпхонадонли уйлар атрофидаги ҳудудларни ободонлаштиришни яхшилашдир. Бу масалалар партия сайловолди дастурига киритилган бўлиб, унинг ижроси бўйича аллақачон амалий ишлар бошлаб юборилган. Мазкур ташаббуслар билан сайловчиларимизни бирма-бир таништириб, партиямиз номзодларини ёқлаб овоз беришларига чақирдик.\nДарҳақиқат, O‘zLiDeP “экологик” ва “ақлли” уйларнинг замонавий технологияларини ва қурилишини ривожлантириш тарафдори. Пойтахтимизни янада гўзал ва ҳар томонлама қулай шаҳар бўлиши истайсизми? O‘zLiDeP номзодларига овоз беринг!


Ўзбекистон Республикаси Президенти И.Каримовнинг “Юксак маънавият енгилмас куч” асарининг мазмун моҳиятини тушунтириб беринг.\nЎзбекистон Республикаси Президенти И.Каримовнинг “Юксак маънавият енгилмас куч” асарида “Оммавий маданият” тўғрисида билдирилган фикрлар нималар?\nЎзбекистон Республикаси Президенти И.А.Каримовнинг Хотира ва қадрлаш куни муносабати билан 2012 йил 9 майда оммавий ахборот воситаларига берган интервьюсида белгиланган дастурий йўналишлардан келиб чиқадиган вазифалар тўғрисида гапириб беринг.\nЎзбекистон Республикаси Президенти И.Каримовнинг “Тарихий хотирасиз келажак йўқ” асарида қандай муаммолар илгари сурилган?\nЎзбекистон Республикаси Президенти Ислом Каримов жамиятда мафкуравий бўшлиққа йўл қўйиб бўлмаслиги хақида.\n“Баркамол авлод – Ўзбекистон тараққиётининг пойдевори” асарида таълим сохасини ислох қилишнинг қандай асосий вазифалари белгилаб берилган?\nЎзбекистоннинг тинчлиги ва барқарорлигига хавф солаётган тахдидларни айтиб беринг:\nМамлакат сиёсий хаётини эркинлаштириш деганда нимани тушунасиз.\nЎзбекистон Республикасининг «Давлат тили тўғрисида» янги тахрирдаги қонуни қачон қабул қилинган ва ундаги ўзгаришлар нималардан иборат.\nМиллатлараро тотувлик ва диний бағри кенглик тушунчалари мохияти ва мазмуни.\nЎзбекистон Республикаси рамзлари байроқ, герб ва гимн қачон қабул қилинган ва уларни мазмун мохиятини тушунтириб беринг.\nЎзбекистон Республикасининг Олий мажлис қандай орган?\nОлий мажлиснинг Сенат ва қонунчилик палаталарининг тузилиш тартиби ва ваколатларини тушунтириб беринг.\nХуқуқий давлатга хос бўлган белгилар нималардан иборат.\nСиёсий партия деганда нимани тушунасиз ва унинг жамиятдаги ўрни қандай?\nКўп партиявийлик тушунчасини изохлаб беринг.\nМаънавий – маърифий ишлар самарадорлиги нимага қараб бахоланади?\nЁшларда мафкуравий иммунитетни шакллантиришда қандай маънавий – маърифий ишларни ташкил этиш керак.\nМафкура, унинг мохияти, вазифалари ва жамият хаётидаги ўрни (“Миллий истиқлол ғояси: асосий тушунча ва тамойиллари” рисоласи асосида).\n«Ғояга карши факат гоя, жахолатга карши факат маърифат билан курашиш керак» принципининг ахамияти нимада?\nТараққиётнинг “ўзбек модели”, мамлакатда бозор муносабатларини шакллантиришнинг ўзига хос белгилари қандай?\nМаънавий тарбия бошқа тарбия турларидан қандай фарқланади?\nАхлоқий тарбия деганда нимани тушунасиз?\nВатанпарварлик тарбияси (Таърифи, маъно ва моҳияти).\nОгохлик ва хушёрлик тарбияси тушунчаси мазмун – мохиятини айтиб беринг.\nЎзбекистон Республикаси Президентининг 2006 йил 25 августдаги ПҚ-451-сон “Миллий ғоя тарғиботи ва маънавий-маърифий ишлар самарадорлигини ошириш тўғрисида”ги Қарордан келиб чиқадиган вазифаларни айтиб Беринг?\nЎзбекистон Республикаси конституцияси қачон қабул қилинган?\nЎзбекистон Республикаси миллий валютасини қачон қабул қилган?\nБузғунчи ғояларга қандай ғоялар киради?\nБунёдкор ғояларга қандай ғоялар киради?\nМиллий қадриятлар билан умумбашарий қадриятларни изоҳланг.\nОлий мажлисга сайловлар қандай тартибда ўтказилади?\nҲозирги кунда Ўзбекистон қайси давлатлар билан ўъзаро узвий алоқаларини йўлга қўймокда?\nМиллий кадриятлар билан умумбашарий кадриятларни изохланг.\nЎзбекистон Республикаси Президенти Ислом Каримов жамиятда мафкуравий бўшлиққа йўл йўл қўйиб бўлмаслиги хақида.\nМиллатлараро тотувлик ва диний бағри кенглик тушунчалари моҳияти ва мазмуни.\nЁшларда мафкуравий иммунитетни шакллантиршда қандай маънавий – маърифий ишларни ташкил этиш керак.\n«Ғояга қарши фақат ғоя, жаҳолатга қарши фақат маърифат билан курашиш керак» тамойилининг аҳамияти нимада?\nОгоҳлик ва ҳушёрлик тарбияси тушунчаси мазмун – моҳиятини айтиб беринг.\nКучли ижтимоий сиёсат чоралари нималар киради?\nДиний экстремизм ва фундаментализмнинг келиб чиқиш сабаблари.\nМаънавиятнинг жамият тараққиётидаги ўрни.\nИқтисодий ва маънавий ислоҳотларнинг уйғунлиги.\nФундаментализмнинг республикамиз миллий хавфсизлигига таҳдиди.\nТарихий хотиранинг миллий тараққиётдаги ўрни.\nЎзбекистонда мустақиллик даврида миллатлараро тотувлик ва ҳамкорликнинг мустаҳкамланиши.\n«Куч - билим ва тафаккурда» концепциясининг маънавий моҳияти.\nҲуқуқий давлатнинг асосий белгилари\nФуқаролик жамиятининг ижтимоий қоидалари\nДецентрализация (аксилмарказлаштириш) нима ва унинг демократик жамият ривожидаги аҳмияти.\nЎзбек халқининг маънавий қадриятлари ва меросини тиклашдан кўзланаётган асосий мақсад.\n«Ўзбекистон ХХI аср бўсағасида: хавфсизликка таҳдид, барқарорлик шартлари ва тараққиёт кафолатлари» номли китобида халқнинг маданий қадриятлари тўғрисида.\nЎзбекистон давлати сиёсатининг динга ва диний қадриятларга муносабати.\nКучли давлатдан кучли жамиятга ўтиш ғояси.\nМиллий тикланишнинг зарурлиги, маъно ва мазмуни.\n«Жамият тараққиётининг асоси, уни муқаррар ҳалокатдан қутқариб қоладиган ягона куч – маърифатдир» концепциясининг моҳияти.\nЎзбекистон Республикаси Конституциясининг сиёсий ва маънавий-маърифий аҳамияти.\n"Ғояга қарши фақат ғоя, фикрга қарши фақат фикр, жаҳолатга қарши фақат маърифат билан курашиш керак» ғоясининг аҳамияти.\nДемократиянинг шартлари ва кафолатлари.\nИ.А.Каримов «Тўртинчи ҳокимият демократлаштириш йўлида» асари мазмуни.\nЎзбекистоннинг ташқи сиёсати тамойиллари.\nЎзбекистонда сиёсий барқарорликка таҳдид солувчи ички ва ташқи омиллар:\nМиллий ғоянинг зарурлиги нимада?\n"Мафкуравий бўшлиқнинг" оқибатлари.\n«Геосиёсат» тушунчасини изоҳлаб беринг\nМаънавий қадриятлар, миллий ўзликни англаш - барқарорлик ва тараққиётнинг бош омили.\nШахс, миллат, орият, адолат тушунчалари.\nРаҳбар шахс маънавияти ва масъулияти.\nМустақил Ўзбекистон ривожланишининг маънавий-ахлоқий негизлари.\nЎзбек тилининг давлат тили мақомини олишининг сиёсий, мафкуравий ва маънавий аҳамияти.\nБаркамол авлод - Ўзбекистон тараққиётининг пойдевори-деганда нимани тушунасиз?\nИстиқлол ва маънавият, истиқлол ва бадиий ижод нима?\nҚонун устуворлиги - ҳуқуқий давлат белгиси деганда нимани тушунасиз?\nБошқарувни такомиллаштириш - демократиянинг муҳим шарти деганда нимани тушунасиз?\nБюджет сиёсати ва унинг ўзига хос хусусиятлари\nЎзбекистон ҳуқуқ-тартибот органларининг жамиятдаги ўрни ва ҳозирги ҳолати.\nЎзбек халқининг келиб чиқиши ва шаклланиши. Мазкур муаммонинг илмий ўрганилиши.\n"Мустақиллик - бу ҳуқуқдир" ғояси.\n"Авесто" - Ўзбекистоннинг қадимий тарихи ва маданиятини ўрганишда муҳим манба.\nҲуқуқий тарбия, ҳуқуқий онг ҳуқуқий маданиятнинг жамият ривожидаги ўрни.\n«Тарихий хотираспз келажак» йўқ ғояси.\n«Буюк шахслар буюк маданиятлар бағрида вояга етади» ғояси\nМафкура тушунчаси нима?\nМинтақамизга хавф солиб турган асосий мафкуравий таҳдид қайси?\nМафкуравий иммунитетни ҳосил қилувчи омиллар қайси?\nМиллий мафкуранинг шаклланишида кимларнинг манфаатлари юзага чиқиши керак?\n“Республика Маънавият ва маърифат Кенгашини қўллаб-қувватлаш тўғрисида”ги Президент Фармони қачон чиққан?\nМиллий истиқлол мафкурасини халкимиз, аввало, ёш авлод онгига сингдиришда кайси мафкуравий тарбия субъектларининг таъсири катта?\nМиллий истиклол мафкурасининг асосий ғояси нима?\nВатан равнақи ғоясининг ижтимоий-сиёсий асослари нима?\nМафкуравий полигон бу нима?\nМафкуравий “Иммунитет” сўзининг маъноси нима?\nМафкуравий таҳдид нима?\nТерроризм сўзининг маъноси нима?\nМиссионерлик сўзининг маъноси нима?\nЎзбекистон Республикаси Олий Мажлиси томонидан янги таҳрирдаги “Виждон эркинлиги ва диний ташкилотлар тўғрисида”ги Қонуни қачон қабул қилинган?\nМустақиллигимизнинг маънавий аҳамиятини нимада деб тушунасиз?\nМиллий қадрият нималар билан боғлиқ?\nМаънавиятнинг асосий тушунчаларига нималар киради?\nМафкуранинг маънавиятда тутган ўрни нимада?\nЎзбекистон Республикаси Президенти Ислом Каримовнинг “Юксак маънавият – енгилмас куч” асари қачон яратилган?\nМаънавият сўзининг маъноси нима?


ДОҒ, СЎГАЛ ВА АЖИНЛАРДАН КУЗДА ХАЛОС БЎЛИШНИНГ 5 УСУЛИ! - 11 Сентября 2017 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2017 » Сентябрь » 11 » ДОҒ, СЎГАЛ ВА АЖИНЛАРДАН КУЗДА ХАЛОС БЎЛИШНИНГ 5 УСУЛИ!\nДОҒ, СЎГАЛ ВА АЖИНЛАРДАН КУЗДА ХАЛОС БЎЛИШНИНГ 5 УСУЛИ!\nКузда амалга ошириладиган 5 муолажа билан танишинг!\nҚуёшли кунлар ортда қолган заҳоти аёллар косметолог излашга тушишади. Чунки бу фасл ташқи кўринишни тартибга келтириш учун энг қулай вақт саналади. Айнан кузда бажариладиган косметологик муолажалар ҳақида косметолог Маҳбуба Маманова маълумот беради.\nБу кузнинг энг асосий косметологик муолажаси ҳисобланиб, у ёз давомида қуруқлашиб, офтобда тобланган терининг маълум қатламидан халос қилиб, унинг янада соғлом кўринишига ёрдам беради. Қуёш нурлари кучсиз нур сочган палла муолажани амалга ошириш учун энг қулай фурсатдир. Ҳозирги кунда мутахассислар пилингнинг механик, лазерли ва кимёвий турларини таклиф қилишмоқда. Муаммонинг турига қараб, косметологнинг ўзи пилинг муолажасининг турини танлашга ёрдам беради. Муҳими, амалиётдан сўнг қуёш нурларидан эҳтиёт бўлиш даркор.\nЗамонавий косметологиянинг янги йўналишларидан бўлган бу усул аёлни 5-6 ёшга ёшартириш, ташқи кўринишини янада жозибадор кўринишга келтиришга кўмаклашади. Бунда аёлнинг маълум миқдордаги қони олиниб, махсус ускунада қоннинг қизил таначалари ва бошқа компанентларидан тозаланиб, фақат плазмаси сақлаб қолинади. Ишлов берилган плазма муолажага муҳтож тери ҳудудларга юборилади. Плазмалифтинг туфайли аёлларда жарроҳ тиғи остига ётмай, янада ёшариш имконияти бор.\nМимик ҳамда кексалик ажинларини бартараф этишда қўл келадиган бу муолажа тахминан икки соат давом этиб, кичик пилингдан бошланади. Махсус роликли электрод мослама ёрдамида суюқлик ва гел терининг чуқур қатламларига сингдирилади. Кичик частотадаги ток суюқлик таркибидаги моддаларни майда молекулаларга парчалаб, тери остига чуқур сингишини таъминлайди ва моддалар алмашинувига ижобий таъсир кўрсатади. Мутахассис муаммонинг турига қараб оқартирувчи, юмшатувчи, ажинларга қарши, кўз атрофи учун мўлжалланган геллардан фойдаланади. Бир қанча гелларни аралаштириб қўллаш усули ҳам мавжуд.\n4-муолажа: хол ва сўгалдан халос бўлиш\nКуз мавсуми юз ва кўзга ташланувчи аъзоларда турли катталикдаги хол, сўгал ва тошмалардан халос бўлиш учун ҳам айни муддао. Бунда лазерли, крио ёки электрокаугулянт усуллардан фойдаланиш имконияти мавжуд. Бироқ бу муолажани амалга оширишга киришишдан аввал шифокор кўригидан ўтишни тавсия қиламиз.\nМутахассисларнинг таъкидлашича, бу усулда юқори частотали энергия тўлқинларининг терига таъсир кўрсатади. Ўз навбатида бу тўлқинлар таъсирида терини таранглаштириш осон ва самарали кечади. Ҳамда каллоген ишлаб чиқарилишини рағбатлантиради. Бу эса эришилган натижани узоқ муддат давомида сақланиб туришини таъминлайди. Муолажанинг афзаллиги шундаки, уни бир бор қўллаб 3-5 йил бу гўзалликдан баҳраманд бўлишингиз мумкин.\nКатегория: Foydali maslahatlar / Полезны советы | Ko'rganlar:: 116 | Добавил: www.BePuL.NeT | Теги: #habarlar, #uznews, #новости, #newsuz, #Yangiliklar, #ahborot, #Yangilik, #news, #xabarlar | Рейтинг: 0.0/0


Шавкат Мирзиёевнинг прокурорлар билан учрашувдаги тўлиқ нутқи…\nБош мақола | 08/04/2017 16:20- 10105 марта ўқилди\n08/04/2017 at 23:09-\nАссалому алайкум Исмат ака. Рахмат Сизга Шавкат Миромоновичнинг шундай ажойиб нуткини куйибсиз. Эшитиб, мазза килдим. Илхомланиб кетдим, Худо таоло шундай рахбарни жунатганига шукрлар булсин. Халкнинг юрагидаги гапларни айтиптилар. Кизиги шуки, шунча йил каттакон рахбар булиб юрсаю, каекдан билган экан халк дардини. Демак, Худо бир хислат берган бу инсонга. Очигини айтишим керак. Узбекистон ёшлари туну кун дуода рахбарият амалга ошираётган ислхотлар давом этишини, шахсан Шавкат акани хам дуо килиб турамиз. Мен куп одамлар билан гаплашиш жараёнида амин булаяпман, Шавкат акани халк яхши куради, куллайди, гапларини эшитиб ажиб туйгуларга тулади юраги. Оддий ахолидан кайси биридан сураманг Шавкат акани куллашади ва яхши куришади. Лекин юрагида озгина хадик хам бордек. “Ишкилиб килаётган ишлари тухтаб колмасин”, ёки “Худо курсатмасин унга зарар етказишмасин” ёки аксинча “Шавкат аканинг сиёсати жуда яхши, лекин эртанги кунимиз ёмон булиб колмаса эди” деган хадиксираш гаплар. Орган одамларининг ёвсираш гаплари эса алохида мавзу. Улар тиг тирноги билан карши Шавкат акага ва уни жудаям ёмон куришади. Шулардан хулоса килиб айтаманки,халк Шавкат ака томонида, халк хакикатан хам куллайди ва яхши куради (ахир оиламизда сайловга умуман бормаган одамлар, Шавкат акага сайловда овоз бериб келишсая!), унинг душманлари буни хисобга олиб хаётда унга очикчасига зиён келтиришмайди хам, очикча карши чикишмайди, чунки халк уларни керак булса мажаклаб ташлайди (буни улар билишади). Лекин уларнинг тактикаси майда-майда кадамлар билан каршилик курсатиш (русча гадить по мелкому) холос. Худо хохлса юртимиз ривожланиб кетади, бу борада Шавкат акага мустахкам соглик ва муваффакиятлар тилаб коламиз.\n08/04/2017 at 21:31-\nДарахтнинг шохларини уриб овора буманг Шавкат ака янги шохлар усиб чикаверади.болтани илдизига уринг.пракурорни порага жиноятга ундовчи ва колаверса мажбурловчилар снб чилардур.\n08/04/2017 at 17:32-\nҲурматли дўстлар!Азиз Ватандошлар!\nВақт олий ҳакам дейишгани нақадар рост эканлигини мана бугун мамлакат раҳбарининг ўзлари баралла исботладилар ва ҳалқимиз,Ватанимиз,келажагимиз,бугунимиз ва кечаги кунларимизнинг ҳам том маънодаги душманлари Прокурорлар эканликларини очиқ ойдин айтдилар.\nЎзбекистонда фақат Шароф ака Убайдуллаев шу пайтгача ушбу идорага тегишли баҳосини бериб келаётган эди.\nДунё миқёсида эса “Дунё Ўзбеклари” сайти Исмат акамиз бошчилигида имкони борича ошкор қилиб борди.\nЯна бир неча журналистлар ҳам шу жумладан!\nБўритош Мустафоев ва Рашитхон Қодировларнинг кадрлари токи бугунги кунгача отнинг устида ва албатта ўз жиноятларини яшириш пайидалар.\nБўритош Мустафоев ўлиб қутилди,аммо миллиардлаб доллар бойликлар яқинларида.\nҲалқимиз ва давлатимизга ушбу бойликлар қайтарилиши шарт.\nҲудди шунингдек бошқа ўғри муттаҳамларга ҳам қарши аёвсиз чоралар кўрилиши керак,токи ана шундай босқинчиликлар орган ходимлари ва раҳбарлари томонидан қайта такрорланмасин!\nМен Лангарга ишга борганимдан биринчи ўринда ана шу Прокуратура фисқу фасодларига,атайлаб уюштиришган жиноий ишларига ва ҳокозо от ўйинларига қарши тинимсиз курашдим ва улар натижада менинг қарийиб 20 йиллик умримни ейишди.\nСамадов Салом-Хатирчи тумани прокурори;\nШомирзаев Баҳтиёр-Навоий вилояти прокурори;\nКоленко Евгений Бош Прокуратура терговчиси:\nВалиев Бахриддин Тошкент шаҳар прокурори;\nВа албатта уларнинг юзлаб югурдаклари,барчаларининг исми фамилияларини қатор йиллардан буён ёзиб келаяпман.\nҲалқимиз ва давлатимиз четдан душман босиб келганида ҳам бу даражада ҳўрланмаган,бу даражада таланмаган бўлар эди.\nФашистларданда ваҳшийроқ ва маккарроқ душманларимиз ана шулардир!\nИсмат Хушев – Самарқанд: Бир тарихий учрашувдан туғилган таассуротларим… - 94195 марта ўқилган\nТошкент вилоятининг собиқ ҳокими ҳибсга олинди - 31408 марта ўқилган\nФарғонада 8 март куни хотин-қизларга транспорт текин бўлди - 31357 марта ўқилган\nШукрилла Мирсаидов вафот этганига ропа роса бир йил бўлди… - 31320 марта ўқилган\nУлуғ файласуф шоир Абдулла Ориповнинг Ҳамза ҳақидаги икки хил фикри… - 31224 марта ўқилган\nБуюк ўзбек шоири Абдулла Орипов вафот этганига ропа роса қирк кун бўлди… - 30838 марта ўқилган\nМалика Салимова: Сиз мени севмайсиз. Биламан. Шунчаки қолгансиз ёқтириб…. - 30816 марта ўқилган\nЭта видеозапись И.Каримова публикуется впервые. 2-13 июля 1990 года. Кремль… - 30804 марта ўқилган\nЛола Хатамова: «Я не состояла в любовных отношениях с Каримовым» - 30609 марта ўқилган


Бизнесда юқори суръатлар бу йўлда жадаллик кўрсатишда давом этамиз — Ishonch Gazetasi\nҲисобот даврида компания томонидан йиғилган суғурта мукофотлари ҳажми 78,5 миллиард сўмдан ортиқ бўлиб, ўтган йилнинг шу даврига нисбатан бир неча баробар ўсиши таъминланди. Бунда асосий ўринни ихтиёрий суғурта турлари ташкил этмоқда. Мазкур турлардан суғурта мукофотлари ҳажми 2,8 марта ошди ва 65 миллиард сўмга тенг бўлди.\nКомпаниянинг етти йиллик фаолиятида кўплаб мижозлар ўз манфаатлари ҳимоясини «GROSS INSURANCE» суғурта компаниясига ишонмоқда. Бунинг асосий сабаби эса компания ўз мижозлари олдидаги мажбуриятларини юқори даражада, тўлиқ ва тезкор бажарилиши ҳисобланади.\nЖорий йилнинг биринчи ярим йиллигида мижозларга компания томонидан 5,9 миллиард сўм суғурта товони тўлаб берилиб, бу 2017 йилнинг биринчи ярим йиллигига нисбатан 3,2 мартага кўп демакдир.\nБундан ташқари, компания давлат ва жамият олдидаги масъулиятни ҳис этиб, ўзбек спортини оммалаштиришда фаол иштирок этиш билан бир қаторда мусобақалар ва спортчиларга ҳам ҳомийлик ёрдами кўрсатиб келмоқда.\nФахр ва ифтихор билан шуни эътироф этиш мумкинки, компания- нинг спорт элчиси ва вакили ҳисобланган Нодирбек Абдусатторов классик шахмат тарихидаги энг ёш гроссмейстер ҳисобланади. У бу унвонга 13 ёшида муносиб деб топилган.\nНодирбек Ўзбекистон шахмат Федерацияси биносида тасодифий рақамлар генератори ёрдамида танлаб олинадиган 20 нафар рақиблари билан жорий йилнинг 10 октябрь санасида шахмат сеансини ўтказади.\nХодимлар бошланғич касаба уюшма қўмитасини ташкил этиш бўйича меҳнат жамоаси Конференцияси ўтказилиб, кўп сонли делегатларнинг тўпланган овозлари орқали Бошланғич касаба уюшма қўмитаси ташкил этилди ва фаолияти самарали йўлга қўйилди.\nКомпания ходимлари учун зарур меҳнат фаолиятини ташкил этиш, эркин меҳнат қилиш, меҳнатга муносиб ҳақ тўланиши, дам олиш, соғлом, хавфсиз ва қулай меҳнат шароитини яратиш, ходимларни соғломлаштиришни ташкил қилиш, санаторий-курортларда даволаниш, жисмоний тарбия ва спортни ривожлантиришга кўмаклашиш, жамоа шартномалари ва келишувлари бажарилиши устидан таъсирчан назоратни амалга ошириш бошланғич касаба уюшма қўмитасининг асосий вазифасидир. Ўз атрофида 400 нафардан ортиқ аъзоларни бирлаштирган қўмита ташкилий-услубий ёрдам ва яқиндан кўмаклашиш мақсадида Ўзбекистон давлат муассасалари ва жамоат хизмати ходимлари касаба уюшмасига қабул қилинди.\nЎтган вақт давомида, бошланғич касаба уюшма қўмитаси томонидан 7 нафар ходимга Қирғизистоннинг Иссиқкўл вилоятида жойлашган «Аврора» ва «Кыргызское взморье« санаторийлари, 15 нафар ходимга юртимиздаги санаторий-курортлар ва 75 нафардан ортиқ ходимга Тошкент вилоятида жойлашган дам олиш зонасида маданий ҳордиқ чиқариши учун йўлланмалар берилди.\nКомпаниянинг меҳнаткаш, аҳил жамоаси кўпмиллатли она халқимизни Ватанимиз мустақиллигининг 27 йиллик байрами муносабати билан қизғин муборакбод этади. Барча хайрли амаллар юртимиз ободлиги, халқимиз фаровонлигига хизмат қилсин!\n«GROSS INSURANCE» суғурта\nҚиёси йўқ неъмат


Ўзбекистон Республикаси президенти “Халқаро шартномани тасдиқлаш тўғрисида”ги қарорни имзолади.\nҲужжат билан 2019 йил 1 август куни Минск шаҳрида имзоланган Ўзбекистон Республикаси ҳукумати билан Беларусь Республикаси ҳукумати ўртасида таълимга оид ҳужжатларни, ўқишга оид ҳужжатларни ўзаро тан олиш тўғрисидаги битим тасдиқланди.\nЎзбекистон Республикаси Вазирлар Маҳкамаси ҳузуридаги Таълим сифатини назорат қилиш давлат инспекцияси юқорида кўрсатилган халқаро шартномани амалга ошириш юзасидан масъул ваколатли орган этиб белгиланди.\nЎзбекистон Республикаси Ташки ишлар вазирлиги мазкур халқаро шартнома кучга кириши учун Ўзбекистон Республикаси томонидан зарур бўлган давлат ички тартиб-таомиллари бажарилганлиги ҳамда уни амалга ошириш учун масъул бўлган ваколатли орган ҳақидаги тегишли билдиришномани Беларусь томонига юборади.\nЎзбекистон Республикаси Вазирлар Маҳкамаси ҳамда тегишли вазирлик ва идораларнинг раҳбарлари ушбу халқаро шартнома кучга кирганидан кейин Ўзбекистон Республикасининг мажбуриятлари бажарилиши устидан белгиланган тартибда назоратни таъминлайди.\nМазкур қарорнинг ижросини назорат қилиш Ўзбекистон Республикасининг бош вазири А.Н. Арипов зиммасига юкланади.


Спорт 07:59 / 10.08.2020 24383\nШомуродов охирги марта 29 февраль куни «Ахмат» дарвозасига гол урганди. Шундан кейин у «Арсенал» ва ЦСКАга қарши ўйинларда биттадан голга ассистентлик қилди. Охирги олтита ўйинда эса самарали ҳаракатни амалга оширмади. Шундай бўлса-да, Шомуродов гол+пас бўйича РПЛ ўтган мавсумида учинчи бўлди.\nTribuna.uz мухбири Шомуродов охирги ўйинларда нега гол ура олмаётгани ҳақидаги савол билан Ўзбекистон миллий жамоаси бош мураббийи Вадим Абрамовга мурожаат қилди. Миллий жамоа мураббийи Шомуродовнинг ўйини изига тушиб кетишига шубҳа қилмаслигини, Карпин бежизга унга ишонмаётганини айтди.\n– Албатта, икки ҳафта жуда катта муддат. Мавсумлар оралиғида футболчилар уч ҳафта дам олишади ва кейин мавсум улар учун янгитдан бошланади. Мавсум ўртасида эса бу жуда катта тўхталиш. Бунинг устига, «Ростов» икки ҳафта машғулотсиз карантинда ўтиргач, бирдан расмий ўйинда майдонга тушди. Бу оддий нарса эмас. Агар мавсумолди йиғиндан аввал икки ҳафта карантинда ўтиришганда, бу жисмоний ҳолатга таъсир қилмаслиги мумкин эди, лекин мавсум ўртасида бундай бўлиши табиийки жамоага салбий таъсир қилади.


Хасталик — бахтсизлик эмас! - Саламат Авезов\nИнсонга тортиқ қилинган тана аъзоларидан ҳар бирининг ўз вазифаси бор. Агар улардан биронтасида ноқислик пайдо бўлса, дунё кўзимизга қоронғи кўринади.\n«Болалар церебрал фалажи» деган касаллик борлигини, балки кўпчилик эшитмагандир. Мен бу хасталик аламини яхши биламан. Қанчалик қийин бўлмасин, бундай қисматга бош эгиб яшаш учун курашиш кераклигини англашимга кўп фурсат керак бўлди. Меҳрибон ота-онам ҳамда яқинларимнинг далдаси менга ҳар доим куч бағишлаб турди. Бошқалар билан солиштирганда менинг имкониятларим доираси бироз чекланган. Лекин шунда ҳам кўп нарсалардан бебаҳра қолмасликка, курашиб ва интилиб яшашга ҳамиша ҳаракат қиламан. Ўтган йиллар давомида бир нарсани англадим: касаллик — бахтсизлик эмас, ироданинг синови, холос.\nБир куни «Ҳар қанча ҳаракат қилсам ҳам танамнинг аҳволини ўзгартира олмайман, аммо онгим, қалбим, тафаккуримни бошқариш, руҳиятимни ҳамиша жўшқин ва кўтаринки ҳолатда тутишим мумкин-ку», деб ўйлаб қолдим. Бу фикрдан ўзим ҳам жуда хурсанд бўлдим. Ўша кунданоқ китоб мутолаасига киришдим. Ўқишга кириш учун тайёргарлик кўра бошладим. Меҳнатларим беиз кетмади. ТАТУ Нукус филиалининг талабасига айландим. Информатикага бўлган қизиқишим бу соҳани яхши ўрганишимга пойдевор бўлди. Ўқишни битиргач, мустақил тарзда интернет тармоқлари учун сайтлар яратишга киришдим. Бугунги кунда бир нечта ана шундай сайтларнинг муаллифиман.\nОилада ота-онам, яқинларим мени ўзларидан ҳам кўпроқ аяшади, парвариш қилишади. Мен улардан жуда миннатдорман. Фақатгина бир нарса — ота-онам олдида фарзандлик бурчимни тўла бажара олмаётганим, уларнинг хизматида бўлолмаётганим, улар қалбидаги мен билан боғлиқ орзу-ҳавасларини амалга оширолмаётганимдан ўкинаман...\nАслида, ҳаётга бўлган соғлом ёндашув, умид ва ишонч саломатликдан ҳам кўра муҳимроқ экан. Ўқиб-ўрганишга, бошқаларга қўлдан келганича яхшилик қилишга, қалбни ҳамиша соғлом, соф ва самимий сақлашга интилиш асосий мақсадимга айланди. Жисмонан соғлом бўлмасам-да, ҳеч кимдан кам эмаслигимни, маънан ҳеч кимдан ортда қолмаслигим зарурлигини ҳис қилиб яшайман.\nАдибимиз Асқад Мухторнинг бир шеърида: «Қандай яхши, ҳамма учун яшаш!» деган мисра бор. Шу биргина мисра жуда катта теран маънога эга. Ҳаёт бизни ҳар бир неъматдан баҳра олиб яшашга, тириклик учун курашишдан ҳеч тўхтамасликка ундайди.\n№ 8 (94) 2014-йил 20-февраль\n«Оила даврасида» Ижтимоий-сиёсий, маънавий-маърифий газетасидан


ИнтерФУТБОЛ :: Биз яна "2+2" квотаси учун курашамиз...\nОсиё чемпионлар лигасида саралаш босқичи якунига етиб, гуруҳ босқичида иштирок этадиган барча клублар номи аниқ бўлди. Хабарингиз бор, ОФК ушбу мавсумдан бошлаб коэффициентлар жадвалини ҳисоблашда саралаш босқичидаги натижаларни ҳам инобатга олишга қарор қилди. ОЧЛ саралашида иштирок этган "Насаф" ва "Бунёдкор" клублари Ўзбекистон ҳисобига қанча балл келтирганини ҳисоблаб кўрамиз.\nҚоидага кўра, саралашдаги иштирок учун ҳар бир жамоага 0,3 баллдан тақдим этилади. Демак, 2та клубимиз бу жиҳатдан 0,6 баллга эга бўлишган. "Насаф" дастлабки босқичда "Ал-Ҳидд" устидан ғалаба қозонгани боис, яна 0,3 баллни тақдим этди. "Бунёдкор" "Ал-Жаиш"ни пенальтилар сериясида мағлуб этгани учун 0,15 очкога эга бўлди. Натижада Ўзбекистон саралаш босқичида жами 1,05 баллни қўлга киритди. Бу Ғарб минтақаси мамлакатлари орасида энг яхши натижа бўлди.\nҚатарнинг иккита клуби саралашда пенальтилар сериясида ютқазгани боис 0,9 баллга эга бўлди.\nҒарб минтақаси мамлакатлари ОЧЛ саралаш босқичида тўплаган очколари:\nЎзбекистон — 1,05 балл\nҚатар — 0,9\nБАА — 0,6\nСаудия Арабистони — 0,6\nЭрон — 0,45\nИордания — 0,3\nҲиндистон — 0,3\nБаҳрайн — 0,3\nУмуман олганда, ОЧЛ гуруҳ босқичида БАА, Саудия Арабистони ва Эрондан 4тадан, Қатар ва Ўзбекистондан 2тадан клуб иштирок этадиган бўлди. Гуруҳ босқичида жамғариладиган очколар фақат гуруҳ босқичида иштирок этадиган клублар сонига бўлинади ва ўртача балл ҳисобланади.\nЯнги бошланган мавсум олдидан Ўзбекистон Ғарб минтақасида 5-ўринни эгаллаб турибди. Саралаш босқичида қўлга киритилган очколар қўшилганидан кейин 4-поғонадаги Эрон билан очколаримиз орасидаги фарқ 13 баллни ташкил қилмоқда. Йил давомида ушбу фарқни йўққа чиқара олсак, Ўзбекистон 2019-2020 йиллар учун 2+2 кўринишида квотага эга бўлиши мумкин.\nОФК коэффициентлар жадвали (Ғарб минтақаси)\n1. БАА — 90,600 + 6.658 = 97,258\n2. Қатар — 76,739 + 5.049 = 81,789\n3. Саудия Арабистони — 65,035 + 7.432 = 72,467\n4. Эрон — 49,845 + 10.000 = 59,845\n5. Ўзбекистон — 39,968 + 6.916 = 46,884


Янгийўлда микроавтобус ёниб кетди (Видео) - Darakchi\nЖАМИЯТ 21.02.2020, 14:43\nЖорий йилнинг 19 феврал куни соат 03:00 ларда Янгийўл шаҳар, Самарқанд кўчасида жойлашган автошоҳбекатда ҳайдовчи Ф.М. ўзига тегишли бўлган “Истана” русумли микроавтобусда йўловчиларсиз ўз навбатини кутиб турган вақтида, транспорт воситасининг двигатель қисмидан ёнғин чиққан.\nҲайдовчи транспорт воситасидан тушиб, ФВВ ЁХБга хабар берган. Ўт ўчирувчилар ҳодиса жойига етиб келишган ва ёнғин бартараф этилган. Бироқ, транспорт воситасининг барча қисмлари ёнишга улгурган. Ёнғин натижасида тан жароҳати олганлар йўқ.\nҲурматли ҳайдовчилар бошқарувингиздаги транспорт воситаси техник созлигини ўз муддатида назоратдан ўтказишингизни ва носоз транспорт воситаларини бошқармаслигингизни сўраб қоламиз.\n“Ўзини яккалаш”ми ёки “Карантин”?


Фотогалерея: Лотин Америкасида Ўликлар куни нишонланмоқда — QWERT.UZ\nФотогалерея: Лотин Америкасида Ўликлар куни нишонланмоқда\nОпубликовано 6 ноября, 2019 6 ноября, 2019 автором qwert.uz\nДунёда бир-биридан ғалати байрамлар ва фестиваллар кўп. Ана шундай фестиваллардан бири Лотин Америкаси мамлакатлари ва АҚШнинг испанзабон жанубий штатларида ўтказиладиган Ўликлар куни (El Día de Muertos) фестивалидир. Бу фестиваль икки кун – 1–2 ноябрь кунлари ўтказилади. Фестиваль тарихи 2500–3000 йилга бориб тақалади деб ҳисобланади — деб бу хақда «Daryo» нашри хабар беради .\nФестиваль бўлиб ўтадиган кунларда Лотин Америкаси мамлакатлари ва АҚШда одамлар инсон скелети тасвири туширилган кийимларни кийиб, бош суяги тасвири туширилган ниқобларни тақиб ёки юзларини бош суяк тасвирига ўхшатиб бўяб олиб, катта-катта карнавалларни ўтказади. Ҳар йили Мексика ва Лотин Америкасининг яна бир қатор мамлакатларига фестивални томоша қилиш, унда иштирок этиш мақсадида дунёнинг турли бурчакларидан миллионлаб сайёҳлар келади. Ўликлар куни аллақачон машҳур маданий феноменга ва туристик брендга айланган бўлиб, Лотин Америкаси мамлакатларига миллионлаб доллар пул келтиради.\n«Дарё» бу йилги фестивалдан фотогалерея тақдим этади.


Асрлар давомида кишилардаги ортиқча вазн – бадавлатлик белгиси саналиб келган. Чунки, ўзига тўқ одамларгина доимо тўйиб овқатланиш имкониятига эга бўлишган. Лекин, икки аср муқаддам дунёда озиқ-овқат маҳсулотлари ишлаб чиқариш саноат миқёсида йўлга қўйила бошлагандан сўнг, ортиқча вазн муаммоси пайдо бўлди.\nБугунга келиб ҳаддан ташқари семириб кетганлар сони, дунёдаги очлар сонидан ортиқ: 800 млн. одам очлик азобини бошидан кечираётган бўлса, ортиқча вазндан қутила олмай қийналаётганлар сони 1,3 млрд. нафарни ташкил этади.\nБирлашган араб амирликларининг Дубай шаҳрида “Сенинг вазнинг – олтинга тенг” номли тадбир ўтказилди. Иштирокчиларнинг ҳар бир йўқотган килограмми учун бир граммдан олтин ваъда қилинган эди. “Олтин эвазига озиш” тадбирида фаол қатнашган 2,6 мингдан зиёд иштирокчиларга ваъдага мувофиқ, жами 17 килограмм олтин улашилди (нархи 548 минг доларга тенг).\nДубай ҳукумати вакили Муҳаммад ан-Нурининг айтишича, 575 нафар қатнашувчи 2 килограмм, 1795 нафари 2-5 килограммгача, етти нафар иштирокчи эса 20 килограмм ортиқча вазндан халос бўлишган.\nОзиш мусобақасининг шарти – ортиқча вазнни йўқотиш фақат табиий йўл билан: нафсни тийиш, соғлом турмуш тарзини йўлга қўйиш ва жисмоний тарбия билан шуғулланган ҳолда амалга ошириш керак.\nАфсуски сўнги пайтларда юқоридаги каби мусобақа ва тадбирлар ҳам самарасиз кетмоқда. Негаки инсоният дунёдаги энг очкўз махлуққа айланиб улгурган. Ёввойи ҳайвонлар қорни очсагина ов қилади, инсон эса қорни тўқ бўлса ҳам нафсини тия олмайди. Натижада гигант “қозон қорин”лар кун сайин кўпайиб кетмоқда.\nСемизлик ҳақида ҳар куни ҳар жойда тинимсиз гапирилмоқда. Келинг яхшиси биз унинг асоратлари, олдини олиш ва даволаш йўллари ҳақида олимларнинг фикрига эъиборимизни қаратайлик.\nТадқиқотлар натижасида семизликнинг бирламчи омили кўп ва тартибсиз овқатланиш эканлиги айтилмоқда. Иккинчиси эса генетик омил. Олимларнинг таъкидлашича семизлик орқали қуйидаги касалликлар келиб чиқиши кучаяди:\nМетаболик синдром — юрак-қон томир касалликларини ривожланиши учун хавф омиллари бўлган метаболик, гормонал ва клиник бузилишлар мажмуаси. Метаболик синдром тўқималарнинг инсулинга сезувчанлигининг йўқолишига асосланган.\nГастроезофагеал рефлюкс касаллиги — ошқозон-ичак тизимининг энг кенг тарқалган касалликларидан бири ва учраш тезлиги бўйича ошқозон яраси ва ўт-тош касаллиги билан солиштириш мумкин. Нордон ошқозон таркибининг қизилўнгачнинг пастки қисмига отилишидир.\nҚандли диабет — меъда ости бези ҳужайралари инсулин секреция қилиши бузилиши ва инсулинга резистентлик (қаршилик) мавжудлиги.\nЮрак ишемик касаллиги (ЙИК) — стенокардия, миокард инфаркти ва атеросклеротик кардиосклерозни бирлаштирадиган касаллик. ЙИК юрак тож артерияларнинг бўшлиғи торайиши натижасида етарли қон билан таъминланмаганлиги туфайли ривожланади.\nМиокард инфаркти — юракнинг маълум соҳасидаги ўткир қон айланишининг бузилиши оқибатида юрак мушакларининг нобуд бўлиши.\nИнсулт — мия қон айланишининг ўткир бузилиши.\nАртериел гипертензия — қон айланиш тизимининг энг кенг тарқалган касаллиги, юқори қон босими билан ифодаланади.\nСурункали веноз етишмовчилиги — веноз қоннинг қайта оқиши бузилиши билан тавсифланадиган синдром, соҳавий микроциркуляция тизимининг дезорганизатисясига олиб келади.\nХолесистит — бу ўт пуфагининг яллиғланиши.\nЎт-тош касаллиги — ўт пуфагида ёки сафро йўлларида тошлар шаклланиши.\nАртрит — аутоиммун касаллик, бўғимларнинг сурункали яллиғланишига сабаб бўлади, бундан ташқари, бўғим атрофи ва бошқа тўқималар, аъзолар ва организм тизимлари ҳам шикастланади, шунинг учун бу касаллик тизимли касалликлар синфига киради.\nДеформация қилувчи остеоартроз — бўғимларнинг сурункали яллиғланишсиз касаллигидир.\nУмуртқалараро дисклар чурраси — умуртқа танасини диск томонидан қоплаб турувчи ингичка тоғай пластинкада ёриқ пайдо бўлади, натижада диск моддасига қон қуйилади ва тезда унинг чурраси ривожланишига ҳисса қўшади.\nПоликистоз тухумдонлар синдроми — эндокрин касаллик, бунда тухумдонлар катталашган ва унда суюқлик биан тўлган майда пуфакчалар бўлади.\nОнкологик касалликлар — организмнинг аъзолари ва тўқималарида эпителия ҳужайраларидан келиб чиққан хавфли ўсмалар. Эпителиал ҳужайралар тезлик билан бўлиниш ва кўпайиш қобилиятига эга. Онкологик касалликлар одатий ҳужайраларнинг ўсимта ҳужайраларига айланишида ривожланади.\nПанкреатит — меъда ости безининг яллиғланиши.\nЖигарнинг ёғли дистрофияси — жигар ҳужайраларида ёғ тўпланиши.\nАлвеоляр гиповентиляцияли семизликнинг сўнгги даражаси — ўта семизлик оқибатида одамлар алвеоляр гиповентилясциядан азият чекиши ҳолати (бунда киши чуқур ва етарли нафас ололмайди), натижада қонда кам кислород ва юқори карбонат ангидрид бўлиши қайд қилинади.\nЭректил дисфункция — эркакларда эрекцияга эришиш ва уни сақлаб қолиш қобилиятининг йўқотилиши. Бу семизлик туфайли ривожланадиган гормонал касалликлар ва тестостерон даражасининг пасайиши туфайли юзага келади, бу эса андроген етишмовчилигига олиб келади.\nЖаҳон соғлиқни сақлаш ташкилотининг статистик маълумотларига кўра, юрак-томир касалликлари дунёда ўлимнинг асосий сабабларидан бири саналади. Фақатгина 2012-йилда ЙТК дан 17 миллиондан ортиқ киши ҳалок бўлган. Юрак касалликларининг асосий сабаблари ортиқча оғирлик, шу жумладан висцерал ёғ миқдорининг ошишидир.\nСемизлик даражаларга (ёғ тўқималарининг миқдори) ва турларга (унинг ривожига олиб келган сабабларгас кўра) бўлинади. ЖССТ таснифига кўра, бел ҳажмининг эркакларда 94 см ва аёлларда 80 см дан зиёдлиги семизлик билан боғлиқ касалликлар хавфини оширади.\n2013-йилда БМТнинг Озиқ-овқат ва қишлоқ хўжалиги ташкилоти семизлик ҳақида ҳисобот эълон қилди. Ҳисоботни тузиш учун Бирлашган Миллатлар Ташкилоти 2008-йил маълумотларидан фойдаланилган. Қуйида БМТ ҳисоботининг натижаларига кўра семиришдан энг кўп азият чекадиган мамлакатлар жадвали кўрсатилган:\n2016-йилда «The Lancet» журнали 2025 йилга келиб жаҳон аҳолисининг деярли 20 фоизини семизликдан азият чекишини кўрсатадиган тадқиқот чоп этди.\nУламолар семизлик ва кўп овқат ейишнинг зарарларини қуйидагича келтиришган:\n– Кўп ейиш кишини тошбағир қилиб қўяди, қалбнинг нурини сўндиради. Инсон вужудида, қалбнинг остидаги ошқозон қайнаб турган қозонга ўхшайди. Унинг буғИ қалбга кўтарилади. Кўп ейиш шу буғни кўпайтиради ва қалбнинг қорайишига, кирланишига сабаб бўлади.\n– Ортиқча ейиш тана аъзоларининг ортиқча ишлашига ва оқибатда фаолиятининг бузилишига сабаб бўлади.\n– Кўп ейдиган кишининг билим ва тушунчаси оз бўлади.\n– Кўп эйдиган кишининг ибодати озаяди. Чунки бадани оғирлашади, уйқу босади, сезги аъзолари бўшашиб, ибодат қила олмай ухлаб қолади.\n– Кўп ейиш ибодатдан завқ олишга монеълик қилади. Ҳазрати Абу Бакр (р.а.) шундай дейдилар: “Аллоҳга бўлган иштиёқдан айрилмаслик учун мусулмон бўлганимдан кейин тўйиб овқат емадим, қониб сув ичмадим”.\n– Кўп ейишга одатланишда ҳаромга кириб қолиш таҳликаси бор.\nКўп ейдиган кишиларда ўлим қийин кечади.\nХўш Аллоҳ таолонинг Каломи саналмиш Қуръони каримда семириш ва унинг олидини олишга оид бирор чора кўрсатилганми? Албатта!\n“Шунингдек, еб-ичингиз, (лекин) исроф қилмангиз! Зеро, У исроф қилувчиларни севмагай”. (Аъроф сураси, 31)\nЕб-ичишдаги исроф – қорин тўқ бўла туриб, устига яна таом ейиш, деган тафсирлар ҳам бор. Ҳорун ар-Рашиднинг бир насроний ҳозиқ табиби бор эди. У бир куни уламолардан Али ибн Ҳусайн ибн Воқидга: “Қуръон китобларингизда табобат хусусида ҳеч нарса йўқ. Ваҳоланки, илм икки хилдир. Бири – дин илми, иккинчиси – бадан, яъни тиб илми”, деганида, у жавобига: “Аллоҳ таоло табобатнинг ҳаммасини яримта оятга жойлаб қўйган”, – деб, мазкур оятни ўқиб берганида табиб: “Пайғамбарингиз бу хусусда ҳеч нима демаган”, – дебди. Шунда олим: “Аксинча. Ошқозон дард манбаи, парҳез – барча давонинг боши. Баданни унга мос нарса билан парвариш қил!” – деган ҳадисни ўқиб берибди. Шунда табиб: “Китобингиз билан Пайғамбарингиз Жолинус ҳакимга табобатдан ҳеч нарса қолдирмабди”, – деган экан.\nПайғамбаримиз Муҳаммад алайҳиссалом ташвиш ила шундай марҳамат қилганлар: “Мен умматимнинг семириб, қорин солишидан хавфдаман”.\nДарҳақиқат Набий алайҳиссалом ташвишланган кунга ҳам етиб келдик. Бугун мусулмонлар ҳам семизликка мубтало бўлишди...\nИмом Аҳмад ва Имом Термизий ривоят қилган ҳадисда Расулуллоҳ соллаллоҳу алайҳи ва саллам огоҳлантириб: “Инсон қорнидан ёмонроқ идишни тўлдирмайди, одам боласига белни қоим қиладиган кичик луқма кифоядир. Бас, қориннинг учдан бири таом, бири сув ва қолгани нафас учундир”, деб айтганлар.\nИбн Умар розияллоҳу анҳумодан ривоят қилинади: “Расулуллоҳ соллаллоҳу алайҳи васаллам: “Мўмин киши битта ошқозон билан ейди, кофир эса етти ошқозон билан ейди”, деганлар”. (Муслим ривояти).\nУлуғ ҳаким Арастудан: “Сен нега сира касал бўлмайсан, бошқалардан фарқинг нимада?” деб сўрашганида у: “Бошқалар ейиш учун яшашади, мен эса яшаш учун ейман”, деб жавоб берган экан.\nХулоса. Агар инсоният Аллоҳ таоло буюрганидек, Расулуллоҳ соллаллоҳу алайҳи васаллам таъкидлаганларидек ҳаёт кечирса, умрини ҳақиқий мўминдек ўтказса албатта соғлом, бахтли, бой ва улуғ бўлади. Энг қувонарлиси, фақатгина бу дунё яхшиликларига эришибгина қолмай, у дунёда ҳам жаннат боғларининг соҳибига айланади. Бунинг учун эса биргина нафсимизни енгсак бас!\nАллоҳ таоло барчамизни нафсимиз устидан ғолиб бўлишда мададкор бўлсин!\nИнтернет манбаалари асосида\nДругие материалы в этой категории: « Гўзал хотима\tАли Тантовий: “Агар она қизини солиҳа этиб тарбия қилмоқчи бўлса, аввало ўзи солиҳа бўлсин!” »


Самарқанд авлиёларига жон ато этиш йўлида: икона чизишни ўзи ўрганган рассом ҳақида ҳикоя - 11.12.2019, Sputnik Ўзбекистон\nБиз икона чизувчи рассом - Александр Галак ҳақида тасодифан, рус Самарқанди мавзуси устида иш олиб бораётиб, билиб қолдик. 11.12.2019, Sputnik Ўзбекистон\n© SputnikХудожник-иконописец из Самарканда Александр Галак\nБиз икона чизувчи рассом - Александр Галак ҳақида тасодифан, рус Самарқанди мавзуси устида иш олиб бораётиб, билиб қолдик.\nСамарқанднинг ягона икона чизувчи рассоми Александр Галак авлиёлар суратларини тасодифан чизишни бошлаган - уни 1990 йилларда бошқа рассомлар қаторида деярли вайронага айланган Алексей черковини тиклаш учун таклиф қилишган эди. Энди у бу ишни асосий касбларидан бири деб билади.\nБиз икона чизувчи рассом Александр Галак ҳақида тасодифан, рус Самарқанди мавзуси устида иш олиб бораётиб билиб қолдик. Унинг устахонасини топиш қийин эмас эди – шаҳарнинг учта ишлаётган черковлардан бирида жойлашгани аниқ эди.\nВа шундай бўлиб чиқди ҳам – мана кўп йиллардирки у Покров черковида хизмат қилиб келмоқда. Бу ўша, 1903 йилда қурилган, совет даврида ҳам фаолият юритган – у бир кунга ҳам ибодатчиларига ўз эшикларини беркитмаган.\nИконаларни чизади ва тиклайди...\nИконачи рассомни излаётганимизни билгач, шам дўкони ёнида турган аёллар унга қўнғироқ қилишни бошладилар, у эса дарсда эди. Александр Галак Болалар ижодий мактабида рассомчиликдан дарс беради. Танаффус вақтида у қайтиб қўнғироқ қилди. Уни излаб Москвадан мехмонлар келганини билган, тушлик пайтида келишга ваъда берди.\n© Sputnik / Дильшода РахматоваХудожник-иконописец Александр Галак рассказывает о восстановлении Алексеевского храма в Самарканде\nХудожник-иконописец Александр Галак рассказывает о восстановлении Алексеевского храма в Самарканде\nАлександр келаётганини эшитган аёллар бизга унинг ишларини кўрсатишга киришдилар – якшанба мактабига, чўқинтириш хонаси ва ҳисобхонага олиб борувчи коридорнинг қордай оппоқ, Инжилдан олинган воқеалар тасвирлари туширилган деворлар. Асарлар жуда таъсирли – бу бизнинг замондошимизнинг иши эканлигига ишониш қийин. Эҳтимол, черковнинг умумий муҳити таъсиридир, чунки ҳажмлари кичиклиги туфайли жуда файзлидай туюлади. Қўнғироқ чалинадиган минорага чиқиб атрофни томоша қилишга рухсат беришди. У ердан биз билан учрашишга шошаётган рассомни кўрдик.\n"Буларнинг барчаси, 90-йилларда, Совет Иттифоқи даврида авлиё Алексей черковида жойдашган ҳарбий қисмнинг клубини диндорларга қайтариб берилиши давридан бошланди, Иттифоқ парчалингач эса унинг мақоми мутлако ноаниқ бўлиб қолди. Бу ўз даврида Самарқанднинг энг катта черкови деб аташ ҳам қийин эди, чунки на гумбази, на иконалари, Худони уйи деб аташга лойиқ на бирон бир ишора ҳам йўқ эди," – черков ҳудуди бўйлаб устахона томон юрар эканмиз, икона рассомчилигига кириб келиш тарихи ҳақида Александр Галак шуларни сўзлаб берди.\nЎзбекистоннинг биринчи Президенти Ислом Каримовнинг шахсий аралашувидан сўнг черков ниҳоят Самарқанднинг православ аҳолисига топширилди.\n"Лекин черков жуда аянчли аҳволда эди – деворлар, поллар, унинг ташқи кўринишига қараш оғир эди. Ҳамма нарса бамисоли ярадор эди. Биттаям икона йўқ эди. Уни қандай тиклаш тўғрисида савол туғилди. Табиийки, рассомларни, шу жумладан мени ҳам таклиф қилишди. Шу тариқа мени черковга киришим, ва шу йўналишда ҳаракатларим бошланди. Дастлаб биз ушбу черковга киришдик, ташқи кўринишни тиклашга ҳаракат қилдик, биринчи иконаларни чизишни бошладик, кейин эса давом этиб кетди... мен ҳали ҳам черков деворларини тарк этолмайман", - бу сўзлар билан Александр Галак бизни ўз хужрасига олиб кирди.\nИчи салқин, лекин ҳеч ким шикоят қилмайди. Александрнинг хонасида деворларда, стол ва жавонларда янги ва қадимий, тиклашга рассом ишлаши учун эндигина олинган икона ва хочлар.\n"Иконаларни чизиш - бу оддий расмлар чизиш билан қиёслаб бўлмайдиган иш. Мен ўзгаришимга тўгри келарди – бу тасвир яратишнинг умуман бошқа тили. Ҳатто фикрлаш ҳам бошқача бўлади. Аввалига икона санъатига киришиш осон эмас эди. Мен икона чизишда бошқача мамнуниятни ҳис этаман, ҳатто ишни бошлаганимда мен ўзимни бошқача ҳис қиламан”, - деб тан олади уста.\n© SputnikХудожник-иконописец Александр Галак показывает свою самодельную книгу о православии в Самарканде\nХудожник-иконописец Александр Галак показывает свою самодельную книгу о православии в Самарканде\nВа кейин у ўзини классик икона рассоми деб ҳисобламаслигини таъкидлади, чунки у махсус маълумот олмаган. "Мен икона чизувчи оддий расомман", - деб таъкидлайди у.\nИконаларни турмуш ўртоғи Елена Ларина ҳам чизади, улар кўп йиллардан бери бирга. Елена турмуш ўртоғи билан бирга Болалар ижодий мактабида дарс берар экан.\nАлександр Галак кўзимиз олдида икона қандай тикланишини кўрсатмоқда - катта синчковлик ва диққат билан иконанинг майда деталлари устида мўйқалам билан ишлайди ва эски асарларга янги кўринишни қайтаради. Биз бир неча дақиқа кузатдик холос, лекин одатда рассомлар ўрнидан соатлаб турмайди.\nСамарқанд насронийлиги ҳақида китоб\n"Мен Самарқандда туғилдим ва улғайдим, бу менинг ватаним. Мен ҳар доим бу жойларнинг бой тарихига қизиқаман. Вақт ўтиши билан мен Шарқдаги насронийликни асослари билан қизиқдим. Етти йил давомида мен Самарқандда православ черковларнинг пайдо бўлиши билан – қаерда ва қачон қурилган, кимлар биринчи руҳонийлардан бўлган, биринчи жамоатлар қандай яратилган ва ҳоказо", - бу сўзларни айтар экан у иконаларни бер четга суриб кўлбола чоп этилган китобни токчадан олди.\nУшбу асарда православ Самарқанди ҳақида барча маълумотлар мавжуд. Унда биринчи черков 1868 йилда қандай очилган, улар сони нечта бўлган ва ибодатхоналарда кимлар хизмат қилганлари ёзилган. Александр бир кун келиб бу китобни яхши қоғозда қаттиқ муқовада нашр этишни орзу қилади.\n© SputnikВ мастерской художника-иконописца Александра Галака в Самарканде\nВ мастерской художника-иконописца Александра Галака в Самарканде\n"Мен нима учун Самарқандда черковлар пайдо бўла бошлаганини тушундим – руслар бу ерга етиб келгач, ўз ватанидан йироқда, ўзлигини: миллий таомлари, дини ва ўз урф-одатларини йўқотмасликни хоҳлашади. Буларни бу ерда сақлаб қолиш улар учун жуда муҳим эди. Ибодатхоналар очила бошлади – бошида содда, кейинчалик эса чиройли ва муҳташам. Ва бу ҳали ҳам маълум даражада сақланиб қолган, чунки биз аслида ватанимиздан узоқда яшаймиз, гарчи Самарқандни ва Узбекистонни ўз уйимиз деб билсак хам" – таъкидлайди Александр Галак.\nИкки ватанга бўлган муҳаббат архитектурада ҳам сезилади – Самарқанднинг барча православ зиёратгоҳларида шарқона ноталар мавжуд эди, декор шубҳасиз маҳаллий эди. Ва рус православ черковларининг қурилишига маҳаллий аҳоли ёлланган.\nХужрада озгина совқотиб колгач, кўчага чиқамиз – қуёш порлаб турибди, Ўзбекистонда қиш Россиядан фарқли ўларок бошқача кечаркан. Самарқанднинг православ черковларида ҳам ўзингизни бошқача ҳис қиласиз: гўё эътиқод ҳам маросимлар ҳам бир, аммо шарқона ранг-баранглилик ўзбекистонлик русларнинг турмуш тарзига чуқур сингиб кетганга ўхшайди. Айнан шу жиҳат ҳаётнинг ҳамма жабҳаларида том маънода ўз аксини топади, гарчи у фақат москваликнинг кўзлари билан кўриладиган бўлса-да.


Қуруқ жавоблар бор, сув ва электр энергияси йўқ - Anhor\nAnhor Все посты Қуруқ жавоблар бор, сув ва электр энергияси йўқ\n«Anhor.uz» таҳририятига мамлакатнинг турли ҳудудларидан коммунал соҳадаги оғир вазиятни тасвирловчи хатлар келишда давом этмоқда. Бу сафар мурожаат Марғилон шаҳри аҳолисидан бўлди.\nБиз Фарғона вилоятининг Марғилон шаҳрида “Чилонзор” маҳалласида истиқомат қиламиз. Маҳалламиз кўп қаватли уйлардан иборат. Бу ерда оддий турмуш шароитлари йил сайин ёмонлашмоқда. Электр энергияси ҳатто ёзда ҳам бир неча соатга ўчириб қўйилади. Совуқ тушиши билан эса уни жуда тез-тез ўчиришади, суткасига тахминан 3-4 соат беришади. Бунинг устига сув таъминоти ҳам тўхтайди. Ўзингиз биласиз, сув ва электр энергиясиз яшашнинг иложи йўқ. Кечирасиз-у, ҳатто ҳожатхонани ювиб юборишгаям сув йўқ.\nЙил бошида бу борада тегишли идорага мурожаат қилгандик, у ерда туманнинг қайсидир участкаларидаги кабелларни таъмирлашларини ва шу боис ўчириб қўймасликларини айтишганди, афсуски, бу қуруқ жавоб бўлиб қолди. Мана, яна совуқлар бошланди, аҳволимиз бундан ҳам қийинлашди.\nЎтган қиш даврида газ ва электр энергияси йўқлиги борасида тегишли органларга мурожаат қилгандик, комиссия келди, хонадонларни кўздан кечириб чиқди, одамлар уйларини нима билан ва қай тарзда иситишларини кўрсатишди. Шунингдек комиссия авария ҳолатидаги трансформатор будкасини кўздан кечирди. Трансформаторни алмаштиришга ваъда қилишди, чунки у юкламани кўтара олмаяпти, тез-тез ишдан чиқяпти. Кузда маҳалламиз учун газ қувурини ўтказишди, сув қайнатиш имконидан хурсанд бўлган эдик, бироқ хурсандчилигимиз узоққа чўзилмади. Ҳозир газ босими жуда паст.\nАгар ёрдам бера олсанглар, савоб иш қилган бўласизлар, маҳалла аҳолиси номидан илтимос қиламиз. Бу ерда ёлғиз кексалар ва кичкина болалар ҳам яшайди».\nУшбу хат амалдорларнинг қониқарсиз иши нафақат тизимдаги узилишларга, айрим ҳолларда эса коммунал хўжалик фаолиятининг издан чиқишига, балки фуқароларнинг адолатли норозилигига олиб келиб, мана шундай мурожаатлар ёзилишига сабабчи бўлишини яққол кўрсатмоқда.\nТаҳририят мазкур мақола билан Марғилон шаҳар ҳокимиятига ва тегишли давлат тузилмаларига юзага келган вазиятга алоҳида эътибор қаратишни ва зарур чоралар қабул қилинишини таъминлашни сўраб мурожаат қилади.\nРоссиядаги чет эллик муҳожирлар орасида Ўзбекистон вакиллари энг кўп экани маълум бўлди


Овчи, Кўкча ва Доно — www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариОвчи, Кўкча ва Доно\nБир замонда бир овчи бор экан. Бир куни у далага чиқибди, ерга тузоқ қўйиб, ўзи бир пана жойда пусиб ўтирибди. Бир гала каптар учиб келиб, чинорга қўнибди, ерга тушиб донламоқчи бўлибди. Каптарлар орасида Кўкча деган кекса бир каптар бор экан. У каптарларга қараб «Пастга тушманглар тузоқ бор, илиниб қоласизлар», дебди.\nКаптарлар Кўкчанинг сўзига қулоқ солмай, битта-битта учиб тушиб донлай бошлабдилар. Охири нафслари ғолиблик қилиб тўр остига кирибдилар. Кўкча шерикларидан ажралиб қолишни, ёлғиз яшашни ўзига эп кўрмабди. У ҳам пастга тушиб, тўр остига кирибди. Овчи секин-аста тўрнинг ипини тортибди, ҳамма каптар тўрга илинибди.\nКўкча шерикларига қараб:\n— Энди бир сўзим бор, агар хўп десангиз, айтайии. Зора-мора қутулсак, — дебди.\n— Хўп, айтинг, аввал сизнинг сўзингизга кирмай, шу балога йўлиқдик, энди нима десангиз шуни қиламиз, — дейишибди.\nКўкча, қараса, овчи қувиб келаётган экан. Каптарлар жуда баланд кўтарилиб, кўздан ғойиб бўлибдилар.\nКўкча энди тўрдан қутулиш йўлини излаб турган экан, Доно исмли бир сичқон дўсти ёдига тушиб қолибди ва каптарларни шу томонга бошлабди. Каптарлар чўл-биёбонлар устидан ўтиб, тоғлардан ошибдилар, бориб-бориб Дононинг ини оғзига келиб қолибдилар. Кўкча Донони чақирибди. Доно чиқиб қарасаки, дўсти Кўкча эмиш. Доно дўсти Кўкчанинг илтимоси билан аввал Кўкчанинг шерикларини, кейин ўзини тўрдан қутқазибди. Сўнгра ҳол-аҳвол сўрабди. Кўкча бутун воқеани айтиб берибди.\nДоно қадрдон дўстларини кутиш учун салқин ва хушҳаво ерга жой қилибди, дон-дун, ноз-неъматларни сероб қилибди.\nЧинорда ўтириб ҳамма воқеани кўрган бир қарға: «Каптарлар бирор ерга бориб тушса, донига шерик бўларман», деган умид билан улар орқасидан учиб келган экан. Қарға Дононинг каптарларга берган ёрдамини кўриб, ҳайрон қолибди. Ўзича: «Дўст ёрдам берар экан, мен сичқон билан дўст бўлайин», деб ўйлабди. Сўнгра бориб Донони инидан чақирибди. Доно чиқиб қараса, бир қарға турган эмиш.\nДоно эшикда турган қарғага қараб:\n— Хўш, келинг биродар, — дебди. Қарға:\n— Мен жониворларнинг ҳеч бирига қўшилмай, ёлғиз ўзим яшаб келаман. Ёр-биродарларим, жонкуярим йўқ; жониворлар ҳамиша мендан қочишади. Ёлғизлик жондан ўтди, қийналиб кетдим, ўйлаб-ўйлаб сиз билан дўст бўлишни маъқул кўрдим, орзумни қабул қилсангиз деб, умид билан келдим, — дебди.\nСичқон қарғага жавобан:\n— Дуруст, лекин сиз мени қаерда кўрсангиз ейсиз, шунинг учун сўзингизга ишониш қийин, — деган экан, қарға:\n— Тўғри айтасиз, дўстим, ростини айтсам, қаерда сичқон кўрсам тутиб ер эдим. Аммо дўстлик яхши экан, энди сизга сира зарар етказмайман, — деб чинакам ваъда берибди.\nДоно бўлса, қарғанинг сўзига ишониб, инидан чиқибди, қарга билан қўл олишиб, дўст бўлибди, уни меҳмон қилибди.\nБир кун қарға дўсти Донони боғига таклиф қилибди. Доно борадиган бўлибди. Қарға Донони тумшуғида олиб бормоқчи бўлибди, лекин сичқон қийналмасин, деб уни чангалида авайлаб олиб кетибди. Бу боғ жаҳонда бор ҳамма мева дарахтлари билан безанган ажойиб жой экан. Хилма-хил гуллар хушбўй ҳид сочиб, бўстонни яшнатиб турар, шишадек тиниқ сувлар шилдираб оқиб турар экан. Турли-туман мевалар пишиб, тагига тушиб ётар экан. Қарға Донони яхшилаб зиёфат қилибди. Сичқон кўп хурсанд бўлиб, боғ ичида қарға билан томоша қилиб юрибди. Буни шу боғда юрган бир тошбақа кўриб қолибди. Уларга ҳаваси келибди. Салом бериб, улар олдига борибди. Ҳол-аҳволлaрини, сичқон билан қарға ўртасидаги иноқлик, меҳрибонлик сабабини сўрабди. Қарға тошбақага каптарлар воқеасини айтиб берибди.\nТошбақанинг ҳаваси яна ортибди. Дўстлик, биргаликнинг баҳоси йўқ, деб улар билан қадрдон дўст бўлишга сўз берибди. Қарға тошбақани ҳам кўп иззат-ҳурмат билан зиёфат қилибди.\nБоғнинг бир томонидаги баланд тепа бағрида бир кийик юрар экан? У қарға, сичқон ва тошбақанинг тотув бўлиб юришганини кўриб, қарғанинг маконига қараб йўл олибди. Улар яқинига келиб, сўз қотибди Уни ҳаммалари хурсандлик билан кутиб олибдилар. Қарға кийикни дастурхонга таклиф қилибди ва ўзаро гаплашиб ўтиришганда кийик, қарға, сичқон, тошбақанинг бир-бирлари билан ҳамжинс бўлмасалар ҳам нима учун бунчалик иноқликларининг сирини билишга келганини айтибди.\nҚарға бўлиб ўтган воқеаларни кийикка бирма-бир ҳикоя қилиб берибди. Сўнгра кийик ҳам улар билан дўстлик ипларини боғламоқчи бўлибди. Дўстлар қабул қилибдилар. Ҳаммалари бошқатдан ўринларидан туриб кўришиб, ҳол-аҳвол сўрашиб, кийикни юқорига ўтқазиб, унга кўп илтифот қилибдилар. Шу пайтда Доно каптарларни хотирлабди. Қарға каптарларга бир хат ёзиб беришни Донодан сўрабди. Доно хурсанд бўлиб хат ёзиб, уни қарғанинг ўнг оёғига боғлабди. Қарғага оқ йўл тилаб, ҳаммалари уни кузатишибди. Қарға каптарларнннг маконига келиб хатни берибди. Каптарлар хатни ўқиб, қарға билан учиб, боққа келиб қўнибдилар. Дўстлар кўришиб, сўрашиб, ширин-ширин суҳбатлашиб ўтирибдилар.\nБир замон кийик, сайр-томошага чиқиб кетибди. Лекин ҳадеганда келавермабди. Дўстлар хавотир олибдилар. Шунда Кўкча қарғага қараб:\n— Кийикдан шу чоққача дарак йўқ, ундан хабар олиш керак, — дебди. Қарға кийикни кўп ахтарса ҳам тополмабди. Ахири хафаликдан нима қиларини билмай, ҳайрон бўлиб келаётганда, бир ерга кўзи тушибди, қараса, бечора кийик золим овчининг қўйиб кетган тузоғига оёғидан илиниб ётган эмиш. Тезда учиб бориб, дўстларини бу воқеадан хабардор қилибди. Улар жуда хафа бўлиб, бир-бирлари билан маслаҳат қилибдилар.\nКўкча бундай деб маслаҳат берибди:\n— Қарғавой, сен сичқонни чангалингда олиб бор, сичқон кийикнинг тузоғини қирқсин.\nБу гап ҳаммага ёқиб тушибди. Қарға сичқонни чангалига олиб учиб кетибди, орқасидан Кўкча ҳам учибди. Буларга тошбақа эргашиб қолибди. Кўкча тошбақага ҳарчавд бормагин деса ҳам бўлмабди. Қарға сичқонни кийик илинган жойга обориб қўйибди. Сичқон кийикнинг оёғидаги ту-зоғини қирқа бошлабди. Кўкча ўйлаб туриб:\n— Дўстим Доно, кийикнинг оёғидаги тузоқнинг ҳаммасини қирқма, уч толасини қолдир. Тағин овчи буни биздан кўриб, зарар етказадиган бўлмасин. Овчи келгач, кийик бир зўр бериб уч толасини узиб кетаверади, — дебди.\nДоно Кўкчанинг айтганини қилиб, уч тола ипини қолдирибди. Аввал қарға сичқонни кўтариб учибди. Унинг кетидан каптар учибди. Улар боққа келиб қўнишибди. Қарға сичқонни чангалидан ерга секин қўйибди.\nОвчи тузоққа илинган кийикни кўриб, югуриб келган экан, кийик бир интилишдаёқ уч тола ипни узиб қочибди. Овчи ноумид бўлиб, тузоқни олиб кетмоқчи бўлган экан, тошбақани кўриб қолиб, уни хуржунга солибди. Кийик аллақачон қарғанинг боғига етиб келган экан. Дўстлари қарасаларки, тошбақа йўқ змиш. Кўкча:\n— Мен унга ҳарчанд бормагин десам, кўнмаган эди. Бор, қарға хабар олиб кел! — дебди.\nҚарға кийик илинган жойга бориб, қараса овчи тошбақани хуржунга солиб, оғзини маҳкам бўғиб кетаётган эмиш. Тезда келиб дўстларига айтибди. Кўкча яна маслаҳат берибди. Дўстлар Кўкчанинг маслаҳатини маъқул топиб, шундай қилибдилар: қарға сичқонни кўтариб учиб кетибди. Кийик овчининг олдидан чўлоқланиб ўтаверибди. Овчи кийикни кўриб хурсанд бўлибди ва «Тузоқдан қочиш вақтида оёғи синиб чўлоқ бўлиб қолган экан, энди уни ушлаб оламан», деб кийикнинг орқасидан югурибди. Кийик ҳам оқсоқланиб қочаверибди. Ахири овчи жуда чарчабди, елкасидаги хуржунни ташлаб, кийик орқасидан роса югурибди. Қарға сичқонни хуржун яқинига элтиб қўйибди. Сичқон хуржунни тешиб, тошбақани қутқазибди. Тошбақа бир катта тошнинг тагига кириб беркинибди. Қарға сичқонни боққа олиб бориб қўйибди. Сўнгра кийикнинг олдига бориб: «Иш битди, энди қочавер!» дебди. Кийик қочиб кетибди. Овчи кийикнинг гардига ҳам етолмай қолибди. Кийик билан каптар иккиси қарғанинг боғига боришибди. Дўстлар хурсанд бўлишиб, дўстлик самарасидан баҳраманд бўлиб, боғда тинч умр кечира бошлабдилар.\n← Аввалги Аввалги Ўтинчи чол билан тулки\nКейинги → Кейинги: Қўй билан бўри


МЮни Рангникдан Почеттино эмас, бошқа мутахассис қабул қилиб олади\n12 декабрь, 2021, 19:35\nТеглар:Маурисио Почеттино | Ральф Рангник | Манчестер Юнайтед\n“Манчестер Юнайтед” раҳбарияти жамоани улкан ғалабалар сари етаклай оладиган мураббий қидирмоқда. Ҳозирча, жамоани Ральф Рангник мавсум охирига қадар бошқарадиган бўлган. Кейинчалик клуб мутасаддилари унга бошқа лавозим бермоқчи.\nГерманиялик мутахассис агар бош мураббий сифатида қолмаса, ёзда премьер-лиганинг бошқа клубида ишлашга ҳам тайёрлигини билдирди.\nGoal нашри “Манчестер Юнайтед”ни ёзда қайси мутахассис қабул қилиб олишини аниқлаганини ёзмоқда. Манбанинг таъкидлашича, клуб хўжайинлари жамоани бошқаришни “Аякс”ни муваффақиятларга илҳомлантириб келаётган Эрик тен Хагга топширмоқчи.\nАввалроқ, ёзда ПСЖ бош мураббийи Маурисио Почеттино олиб келиниши айтилганди.\nМанчестерликлар Эрик тен Хаг қўлостида “Аякс” чемпионлар лигаси гуруҳ босқичида олтита баҳснинг барчасида ғалаба қозонганидан ҳайратга тушган.\nРангник МЮнинг айрим футболчиларини танқид қилди


Хайрли дуолар – Пайғамбар алайҳиссаломдан мерос\nСевикли Пайғамбаримиз Муҳаммад соллаллоҳу алайҳи васалламнинг тарихларини, сийратларини бошқа анбиёлардан кўра кўпроқ, яхшироқ биламиз. Шундай бўлиши табиий ҳол, зотан.\nРасулуллоҳ соллаллоҳу алайҳи васалламнинг мушриклар зулмига, кофирлар адоватига, дин душманларининг фисқу ҳасадларига қарши кўрсатган сабру матонати, лутфу карами, ҳилму шарофатини дўсту душман баробар эътироф этган. Илло, бу – буюк ҳақиқат эди. Нафақат Қурайш қабиласи, балки ён-атрофдаги барча араблар у зотни “Ал-Амин” – ишончли, содиқ, тўғри сўз, самимий, пок инсон, деб билгани ҳолда рисолатларига ишонмасдан ёлғончига чиқаришди. Аммо у Пайғамбар алайҳиссалом сабр қилдилар, Исломни етказишда собитқадам бўлдилар. У зотга рисолат келган заҳоти Макка аҳлини йиғиб: «Эй қавм! Агар мен ана шу тоғнинг ортида душманнинг отлиқ лашкари келяпти десам ишонасизми?» дедилар. Қавм ҳеч иккиланмасдан: «Ҳа, албатта, ишонамиз», деди. Пайғамбар алайҳиссалом бу гапни бекорга айтмадилар, асли йўқ хабарга ишонган қавм энди энг буюк ҳақиқатга – Пайғамбар алайҳиссалом олиб келган буюк хабарга ҳам ишониши керак эди. Аммо «Ундай бўлса, Аллоҳ таоло мени сизларга Пайғамбар этиб тайинлади» деб рисолатни баён қилган эдилар, ҳозиргина йўқ гапга ишонамиз деб турган қавм бу ҳақ сўзга ишонмади. У зотнинг рисолатларини рад қилди, ўзларини ҳали ёлғончига, ҳали шоирга, ҳали сеҳргарга, ҳатто телбага чиқаришди. Аввалги пайғамбарларга золим қавми нимаики ёмонлик қилган бўлса, барчасини қилди. Ўша даврда арабларда сўз санъати юксак чўққиларга кўтарилган эди. Араблар ўша даврнинг энг бузилган, энг жоҳил, салкам ёввойи қавмига айланиб қолган бўлса-да, сўз санъатида, баёнда, нутқда, тилда ниҳоятда тараққий этган эди. Бу даврнинг шеърияти дунё назм майдонида етиб бўлмас юксакларда эди. Бироқ, ана шу кўкларга кўтарилган шеърият ҳазрати Муҳаммад алайҳиссаломга нозил бўлган Қуръони каримнинг энг кичкина сураси қаршисидаёқ ожиз қолди, Қуръони каримнинг илоҳий ҳикматлари, шомил оятлари олдида таслим бўлиб, бош эгишга, енгилганини тан олишга мажбур бўлди. Бу улкан мағлубиятнинг аламига чидай олмаган қавм у зотга кўз кўриб, қулоқ эшитмаган туҳматларни қилди, яккалаб қўйди, қизларининг оиласини бузди, ўғиллари вафот қилса, насли узилган, “абтар” деб маломат қилди, аммо Муҳаммад соллаллоҳу алайҳи васаллам буларнинг барчасига тоғдек матонат билан туриб бердилар, ширкка, бутпарастликка муккасидан кетган, дуч келган нарсага олиҳа деб сиғиниб юрган залолатдаги қавмга тавҳид ғоясини – Лаа илааҳа иллаллоҳ – Аллоҳдан ўзга илоҳ йўқ деган илоҳий ҳақиқатни етказишда собит турдилар. У зотнинг метиндек мустаҳкам, барқарорликларини кўриб, мушриклар ҳийла йўлига ўтди, даъволаридан қайтариш учун ҳали шаҳват, ҳали мол-дунё, ҳали ҳокимият таклиф қилиб кўрди. Бироқ, Аллоҳ субҳанаҳу ва таоло у муҳтарам зотга ҳақиқатни кўрсатиб, бутун башарият тақдири у зотга боғлиқ эканини англатиб турар эди. Шунинг учун Пайғамбаримиз соллаллоҳу алайҳи васаллам бу буюк вазифадан бир лаҳза ҳам чекинмадилар.\nОламларга раҳмат қилиб юборилган бу буюк зот ана шу ношукр, ғофил, жоҳил, мушрик, кофир қавмга ачинар эдилар, уларнинг охиратда азоб-уқубатда қолишини истамас эдилар. Шунинг учун тошбўрон қилишса ҳам, кавушлари қонга тўлса ҳам сабр қилдилар, фаришталар келиб, ёрдам берайликми, бу қавмни ер билан яксон қилайликми деб туришса ҳам қавмни қарғамадилар, аксинча, уларнинг ҳаққига хайрли дуолар қилдилар. Барча қийинчиликлар, жабру ситамларга сабр қилдилар, маънавий ва моддий тазйиқларга чидадилар, она Ватанларидан қувилдилар, аммо Аллоҳ таолонинг динини умматга етказдилар, инсониятга икки дунё саодати йўлини шахсий намуна ўлароқ кўрсатиб бериб, дунё тарихидаги нубувват ва рисолат силсиласини якунлаб, сўнг рафиқул аълога интиқол қилдилар.\nДунё ҳаёти турли-туман қийинчиликлардан, мусибатлардан холи бўлмаслиги табиий. Ҳар бир инсон умри давомида мусибатларга йўлиқади, қийинчиликларга дуч келади, туҳматларга қолади, ёмонликларга мубтало бўлади, фитналарга қурбон бўлади. Лекин ҳар сафар банда Парвардигорининг ўзи билан бирга эканини унутмаслиги керак. Агар у ҳақ йўлда бўлса, бу ноҳақликларга, фитналарга, туҳматларга сабр қилиш керак. Аллоҳ таоло билан роз айтишган, ваҳий орқали боғланиб турган пайғамбарлар ҳам мусибатларга сабр қилди, сиз билан биз сабрли бўлайлик!\nПайғамбар алайҳиссалом ёмонларни қарғамадилар, биз ҳам қарғамайлик!\nПайғамбар алайҳиссалом озорнинг энг қаттиғини кўрганларида ҳам одамзотнинг ҳолатини, табиатини тушундилар, уларни дуоибад эмас, дуоихайр қилдилар, биз ана шу суннатга эргашайлик!\nҲолбуки, сизу бизга Муҳаммад алайҳиссаломдан илм билан биргаликда умматнинг ғам-ташвиши ҳам мерос бўлиб қолди, зиммамизга юкланди. Шунинг учун ҳар бир мусулмон банда Пайғамбар алайҳиссаломнинг ҳар бир ҳаракатидан ўрнак олиб яшамоғи керак.\n4655 марта ўқилди\nДругие материалы в этой категории: « Нусайба бинти Каъб Ансорийя (Умму Уммора)\tНабий (с.а.в) нинг шафоатларини хоҳлайсизми? »